Cherpan: Kudi Covid-19

Tusun Ketiga

MAYUH pengajar tepagang enda ulih pulai ari menua udah kemisi abis. Orang ke gawa perintah tauka bekereja kompeni luar bisi bekereja ari rumah. Kilang-kilang pengaga barang mayuh ditutup ti ngujungka mayuh orang lenyau penatai belanja.

Udah renggat keterubah Atur Mindah Betagang nya abis, penyakit Covid 19 nadai ngayanka tanda deka ngetu. Nya alai timpuh ba renggat kedua enda ulih enda dipejalaika belabuh ari 1 April 2020. Jang ngasaika pengidup makin pedis. Pengawa iya ti merindang sereta ngintu pengerai diri bebachaka bup nyau nyadi leju. Abis macha cherita, iya macha jaku dalam Bup Kudus. Ati makin lelengauka bala anak enggau uchu

BAKA PEMATI MANUK

Ati pan balat sinu ngenang kaban ke bisi ninggalka dunya enda disah, enda dibantu. Sinu amat berundingka orang ke mupuk pindah menua bekalih dunya enda diintu baka selama maya rabat. Tak mupuk baka pemati manuk, mati uduk.

Gamal penyakit anangka surut, mansang ngekai keba ba sekeda endur. Lempus 14 April 2020 ti nanda pengujung renggat kedua Atur Mindah Betagang, lalu nadai ga kes pengekai penyakit nya makin kurang. Ketegal nya, PKP renggat ketiga belabuh dipejalaika ari 15 April 2020 ngagai 28 April 2020 . Pemerinsa menua majak nambah. Ekonomi menua makin kusut. Ati rayat makin enda sabar tang kati ku enggau. Sayau mih ku ati Jang, perang tu enda baka beperang enggau mensia. Tak beperang enggau utai enda dipeda. Sinu berundingka sida lutur, misi, polis enggau soldadu ke gawa berambunka nyawa nyadi terabai menua taukafront liners. Atur Mindah Betagang ditambah ngagai renggat keempat ari 28 April 2020 ngagai 12 Mei 2020. Penyakit meruan agi bisi. Isa ga di menua kitai enda tentu mayuh bebanding enggau menua bukai baka Amerika, Spanyol, Itali enggau Brazil ti alai beribu-ribu orang mati.

KACHAU REGAU

Chara Jang diau di rumah enda tentu meruan. Rumah engka ke patut diberesi udah diberesi. Bagi Bup Kudus ke patut dibacha nyau tembu mega. Deka majakka nya ati tak nyau kachau regau. Jang ngiga jalai besabar. Iya ngelimpangka ati nguna ICT. Dipeda iya YouTube main badminton. Abis main Tai Tze Ying ti nyadi pemain badminton indu Lumur 1 dunya dimain. Dikena nyelat Tai Tze Ying ditukar Jang ngagai main bebukut. Terperindang ati iya meda Mike Tyson enggau Mohamad Ali. Udah nya dipeda iya ga Datuk Lee Chong Wee bemain ngelaban Lin Dan enggau Kento Mamota. Pia mega iya meda sida pemain bukai ari Indonesia enggau Jipun. Kelimpah ari nya, Jang rindang meda sida Pandelela terejun ba Sukan Olimpik di London.

Leju meda lumba enggau main, Jang ngiga cherita pasal batang tubuh orang ke benama. Teperindang Jang macha cherita From Longhouse to Capital – Recollection, pasal pengidup Iya ti Dipebasa Tan Sri Datuk Amar Leo Moggie. Tembu bendar ati nelusur pengidup siku anak Iban ti pengabis iya mujur dalam pengidup. Kelimpah ari nemu pasal Tan Sri Leo empu, mayuh bendar cherita pasal politik menua Sarawak ke suba. Tetarit ati macha pasal pemujur Tan Sri Leo, nyau tepulai ga pengingat pasal tudah diri iya empu. Ngeranjai-ngeranjai Jang nusun pasal diri empu tang enda jauh pejalai. Nama dih utai ditusui pasal diri iya empu; semina baka tekura reringkap bejalai ngidupka diri. Baka manuk idup kair pantuk. Jang lalu berasai sinu ngenang bisi ga orang ke kurang agi benasit ari iya. “Eh, udah besyukur mih tu”. Cherita iya dilengka, bila enda nampung Tuhan aja ke nemu. Pengawa ngarang tu ukai kereja ti mudah tang Jang ngetupka ngeli. Nya mesti tembu ila. Penyai pemanah utai dikarang nya siti pakara. Asal ga nya tembu ku ati iya. Iya lalu ingatka siti sempama “genggam bara api sampai jadi arang”. Semengat iya deka ngarang pulai baru. Iya lalu belabuh ngarang pasal pengekai Covid -19dikena iya ngabiska hari ke berasai panjai.

JANTAN UMBAT

See author's posts


Harga dabai seperti ‘harga emas’

KUCHING: Permintaan terhadap buah dabai semakin meningkat namun harganya yang melambung tinggi berikutan bekalan yang agak terhad dan kos pengangkutan yang tinggi.

Menurut penjual buah dabai Salleh Mustapha, 61, berkata, bekalan buah dabai yang dijualnya itu diperoleh dari kapit dan kanowit dan dijual di Kuching.

“Jika dilihat sekarang permintaan dabai semakin tinggi namun pengeluaran buah tersebut agak terhad dan kini kebanyakan pemborong mendapatkan buah dabai dari Kapit dan Kanowit.

“Tambang pengangkutan dan kualiti buah dabai juga antara faktor buah ini mahal, jika dahulu buah dabai diambil di pangkalan bot ekspres kini hanya tunggu di depan rumah sahaja,” katanya, ketika ditemui pemberita di Medan Niaga Satok, di sini, semalam.

Beliau berkata, buah dabai dijual dari harga RM35 hingga RM60 bagi sekilogram.

“Walaupun harga buah dabai ini mahal, bagi penggemar buah dabai mereka tidak kisah dengan soal harga kerana setiap harga ia bergantung dengan kualiti dan saiz dabai tersebut.

“Ada juga yang mengatakan harga dabai ini seperti ‘harga emas’ atau seperti ‘makan emas’ disebabkan harganya yang terlalu tinggi,” ujarnya.

Tambahnya, walaupun Kuching dalam tempoh Perintah Kawalan pergerakan Bersyarat (PKPB) namun permintaan buah dabai ini masih tinggi dan mendapat sambutan.

“Ada pelanggan yang membeli secara di atas talian dan ada yang datang beli terus di Medan Niaga Satok ini.

“Pada hujung minggu sahaja, kira-kira 50kg hingga 60kg buah dabai yang habis dijual, kalau hari biasa hanya sedikit sahaja terjual. Namun begitu, harga buah dabai ini dijangka akan turun minggu hadapan,” katanya lagi.

Oleh JEAKQLEYN YACHO

See author's posts


Buruh ladang dipenjara

KUANTAN: Seorang buruh ladang wanita dihukum pen- jara 24 bulan oleh Mahka- mah Sesyen di sini, semalam selepas mengaku bersalah menganiaya anak pe- rempuan tirinya dengan menggunakan pisau yang dipanaskan, Ahad lepas.

Hakim, Siti Aminah Gha- zali memerintahkan tertu- duh yang berusia 24 tahun menjalani hukuman penjara bermula dari tarikh tertuduh ditangkap pada 22 September lepas.

Wanita itu turut dikenakan bon berkelakuan baik selama tiga tahun, selepas tamat hukuman penjara, melakukan khidmat masyarakat se- lama 120 jam serta melapor diri di balai polis pada setiap bulan sepanjang tempoh tersebut.

Mengikut pertuduhan, tertuduh sebagai orang yang mempunyai pemeliharaan ke atas mangsa yang ber-usia sembilan tahun, telah menganiaya kanak tersebut dengan cara meletakkan pisau yang telah dipanaskan di atas lengan mangsa se- hingga menyebabkannya mengalami kecederaan fi- zikal di sebuah rumah di perumahan ladang di Muadzam Shah, Rompin kira-kira 90 kilometer dari sini, pada kira-kira 3.00 petang, 20 Sep- tember lepas.

Wanita itu didakwa me- ngikut Seksyen 31 (1) (a) Akta Kanak-Kanak 2001, yang memperuntukkan hukuman penjara sehingga 20 tahun atau dengan denda maksi- mum RM50,000 atau ke- dua-duanya. Terdahulu, tertuduh yang diwakili peguam Mohd Faizal Hiqram Azmi merayu dikenakan hukuman ringan dengan alasan dia telah insaf selain hanya memperoleh pendapatan bulanan sekitar RM600.

Bagaimanapun, Timbalan Pendakwa Raya Sharifah Nurul Syuhada Tuan Mamat memohon mahkamah menjatuhkan hukuman setimpal sebagai pengajaran me- ngambil kira tertuduh se- bagai seorang ibu tiri seharusnya melindungi kanak-kanak itu.

Pada 22 September lepas, Bernama melaporkan se- orang wanita ditahan kerana disyaki mendera anak tirinya sehingga melecur di lengan kanan, dipercayai kerana tidak berpuas hati dengan perbuatan mangsa yang dikatakan memukul adik tirinya semasa suspek dan suami- nya tiada di rumah.

Perbuatan wanita itu terbongkar, selepas mangsa me- ngadu kejadian berkenaan ke- pada guru sekolahnya, se- hari selepas kejadian.– Bernama

See author's posts


Pertanian dapat tumpuan khusus

KANOWIT: Masa depan sektor pertanian di Sarawak cerah terutamanya di kawasan Machan yang akan berkembang pesat dengan adanya rangkaian jalan raya ke Song dan Kapit.

Ketua Menteri, Datuk Patinggi Abang Johari Tun Openg berkata, Kerajaan Sarawak menyalurkan peruntukan khas kepada Kementerian Pertanian untuk mengubah dan memodenkan sektor pertanian.

“Minggu lepas, saya diberitahu Sarawak mengeksport sayur Midin ke Singapura untuk dipasarkan di negara tersebut. Kita mengeksport sayur Midin menggunakan perkhidmatan udara ke Singapura.

“Bulan lepas, kita juga mengeksport ikan patin dari Batang Ai ke Singapura. Orang Singapura makan ikan dari Sarawak dan kita hantar pula ikan talapia.

“Saya tidak sangka sayur Midin tiba di Singapura kerana dalam satu hari ia akan jadi hitam.

“Bagaimanapun, kita ada kaedah tertentu untuk memastikan sayur Midin masih segar ketika tiba di Singapura.

“Apa yang saya hendak katakan di sini ialah masa depan makanan kita adalah cerah dengan taburan hujan dan cahaya matahari yang cukup.  Hanya kita mahu atau tidak mahu sahaja,” jelasnya pada Majlis Perasmian Pejabat Pertanian Nanga Machan di sini, petang semalam.

Katanya, Kerajaan Sarawak memberikan perhatian khusus kepada sektor pertanian bagi kawasan Machan dengan memperkenalkan pelbagai cara moden dalam membantu golongan petani meningkatkan pendapatan mereka.

“Para petani di sini dekat dengan Lapangan Terbang Sibu memberikan peluang kepada mereka untuk mengeksport hasil pertanian ke Singapura.

“Begitu juga Jalan Kanowit-Song-Kapit yang akan mengubah Kanowit dan mengembangkan sektor pertanian di Machan ini.

“Pada musim buah-buahan seperti durian, dabai dan sebagainya, sudah pasti sektor pendapatan golongan ini akan bertambah berbanding sebelum ini dengan adanya hubungan jalan raya sehingga ke Ulu Mujong, Kapit,” ujarnya.

Ujarnya, beliau sudah meluluskan untuk membina sebuah pasar baharu di Kanowit bagi menambah pasar yang sedia ada.

“Baru tiga minggu lalu, saya sudah meluluskan pembinaan sebuah pasar baharu untuk Kanowit yang akan dilaksanakan melalui Majlis Daerah Kanowit (MDK).

“Ini kerana saya percaya bahawa pada musim buah-buahan, Kanowit akan menjadi tumpuan orang luar yang gemar makan buah-buahan atau hasil penanaman yang lain seperti durian dan dabai,” ujarya.

Pada majlis perasmian tersebut, Abang Johari turut meluluskan pembinaan Projek Jalan Ulu Machan dibawah Agensi Pembangunan Ulu Rajang (URDA) tanpa menyebut kosnya dan pembinaan Tebingan Pekan Machan sebanyak RM3 juta dibawah pelaksanaan MDK.

Turut hadir, Timbalan Ketua Menteri, Datuk Amar Douglas Uggah Embas, Menteri Menteri Perdagangan Dalam Negeri dan Hal Ehwal Pengguna Malaysia (KPDNHEP) Dato’ Sri Alexander Nanta Linggi, Timbalan Menteri Kesihatan II, Datuk Aaron Ago Dagang, Menteri Muda Pendidikan, Sains dan Penyelidikan Teknologi, Dr. Annuar Rapa’ee, Ahli Dewan Undangan Negeri (ADUN) Machan, Allan Siden Gramong dan Pengarah Jabatan Pertanian Sarawak, Dr. Alvin Chai.

See author's posts


Aplikasi WhatsApp perkukuh sistem maklum balas

MERASMIKAN… Datuk Bandar Majlis Bandaraya Miri (MBM), Adam Yii semasa merasmikan Bengkel ‘Miri Smart City (MSC): The Way Forward 2022’ anjuran MBM di sebuah hotel di Miri, semalam.

MIRI: Penggunaan aplikasi WhatsApp menjadi medium yang berkesan dalam memperkukuh sistem maklum balas Bandar Pintar Miri.

Datuk Bandar Majlis Bandaraya Miri (MBM) Adam Yii Siew Sang berkata, kaedah ini merupakan satu langkah bijak kerana penggunaan WhatsApp yang meluas dalam semua telefon pintar dan di seluruh dunia.

“Sebenarnya hampir setiap pemilik telefon bimbit di bahagian dunia ini telah memuat turun aplikasi whatsapp dan berkomunikasi antara satu sama lain, sama ada individu atau berkumpulan setiap hari dan kerap.

“Oleh itu, pemautan program Miri Smart City (MSC ) dengan WhatsApp akan meningkatkan maklum balas dan sistem pemantauan dengan lebih berkesan,” katanya semasa berucap pada Majlis Perasmian Bengkel ‘Miri Smart City (MSC): The Way Forward 2022’ anjuran MBM yang diadakan di sebuah hotel di sini, semalam.

Dalam majlis tersebut, Adam Yii turut menyentuh mengenai pelaksanaan konsep Bandar Pintar Miri dengan menggunakan kereta pintar.

Katanya, pada masa kini orang ramai tidak lagi perlu membuka kereta dengan kunci kereta dan pada masa sama menghidupkan enjin kereta.

“Untuk menggunakannya, hanya perlu mengetahui ciri yang disediakan dan menggunakan sebaiknya sesuai dengan konsep Bandar Pintar Miri,” ujarnya.

Hadir sama, Timbalan Datuk Bandar, Julaihi Mohamad dan Pemangku Setiausaha Bandaraya  Abdul Rahman Taupek.

Oleh LIONG CHAI LING

See author's posts


Terapkan budaya menabung kepada anak-anak

CUKUP SENANG … Dato Sri Fatimah Abdullah Fatimah kelihatan mela- kukan transaksi di mesin ATM selepas merasmikan Majlis Pelancaran Operasi Hari Pertama ATM dan CDM bergerak RHB di Oya Square.

OYA: Masyarakat kita telah dinasihati untuk menjadikan aktiviti menabung sebagai sebahagian daripada kehidupan.

Dalam membuat saranan tersebut, Menteri Pembangunan Wanita, Kanak-Kanak dan Kesejahteraan Komuniti,  Dato Sri Fatimah Abdullah berkata, ia adalah untuk keselamatan dan kesediaan diri dan keluarga terutama yang berkaitan dengan kewangan.

“Menabung atau simpanan itu bukan hanya untuk masa depan sahaja akan tetapi juga untuk menghadapi segala kemungkinan. Banyak perkara boleh berlaku seperti musibah yang akan berlaku pada bila-bila.  Selain itu juga ia boleh digunakan untuk perkara lain seperti berubat dan pembelanjaan berkaitan dengan persekolahan anak-anak,” ujarnya.

Fatimah yang juga merupakan Ahli Dewan Undangan Negeri (ADUN) Dalat menyatakan, adalah lebih baik untuk menerapkan budaya menabung itu semenjak kecil lagi.

“Kini di Tadika KEMAS pun sudah ada aktiviti galakan menabung di kalangan kanak-kanak di pusat pendidikan awal tersebut. Harus ada sokongan daripada ibu bapa, dan ia tidak perlu banyak umpanya daripada 20 sen sehingga RM1 sekali, tergantung dengan kemampuan masing-masing. Sekiranya tabiat menabung itu sudah ada dan terus dipraktikan, ia boleh digunakan untuk mereka melanjutkan pelajar pada suatu hari nanti,” ujarnya.

Beliau percaya dengan secara diwajibkan tersebut, ibubapa akan menyediakan duit untuk anak-anak mereka menabung setiap hari.

“Ia boleh dikatakan` Force Saving atau dipaksa’ untuk menabung, dan saya percaya sekiranya diwajibkan seperti itu, ibu bapa akan menyediakan duit untuk tujuan itu,” katanya.

Beliau berkata demikian ketika merasmikan Majlis Pelancaran Operasi Hari Pertama ATM dam CDM bergerak RHB di Oya Square di sini.

Fatimah juga  menyatakan bahawa kini wang RM50  tidak  tahan lama dan tidak banyak barang yang boleh dibelikan, justeru, masyarakat harus bijak untuk berbelanja.

Dalam masa yang sama beliau juga menyarankan supaya ahli-ahli Skuad Sayang tempatan untuk mengadakan kempen menggalakkan suri-suri rumah untuk menabung.

“Kini kita sudah ada jadual perkhidmatan ATM/CDM di Oya dan kita boleh menyarankan suri rumah untuk menabung di sini, misalnya satu minggu sekali atau lebih. Selain daripada itu, ahli Skuad Sayang, ketua masyarakat dan kaum ibu juga boleh mewar-warkan tentang kewujudan perkhidmatan seperti ini,” tambah Fartimah.

Menyentuh tentang pelancaran tersebut, beliau mengucapkan terima kasih kepada pihak RHB atas inisiatif yang amat bermanfaat itu.

“Kawasan oya bukan di `bypass’ dan ini juga bukan `one-off’ dan sebaliknya akan terus memberi perkhidmatan tiga kali seminggu. Tahniah dan terima kasih kepada pihak RBH  yang telah menyahut seruan kerajan untuk mewujudkan perkhidmatan sepeti ini di tempat yang belum ada, dan kita orang oya amat bertuah, dan begitu juga peduduk  di Igan dan Balingian kelak. Dan saya juga mengharapkan dalam masa terdekat mereka  akan mengadakan perkhidmatan seperti satu hari di Pekan Sabtu, dan dua hari di Oya Square. Di Pekan Sabtu ia bukan hanya untuk pelanggan tempatan, dan malah juga untuk pelanggan dari luar yang berkunjung dan peniaga di sana. Ini adalah konsep menang-menang (win win situation) bagi masyarakat dan pihak bank,” katanya.

Fatimah juga mengucapkan terima kasih kepada pihak Kumpulan Wang Simpanan Pekerja yang turut hadir dan membuka tapak `booth’ pada hari tersebut, dan berharap I-Suri akan mendapat tempat dikalangan penduduk tempatan.

Oleh HENRY B SIYU

See author's posts


Enam generasi rai ‘Kasih Aidilfitri’

KUCHING: Selepas tujuh tahun tidak dapat berkumpul meraikan lebaran bersama keluarga, akhirnya enam generasi keturunan Hamit-Sulong hadir pada majlis ‘Kasih Aidilfitri’ di Kampung Senari semalam.

Menurut Pengerusi Pengelola, Ali Hamit seramai lebih 250 keluarga atau waris keturunan Hamit-Sulong dari Brunei, Sabah, Semenanjung Malaysia dan seluruh Sarawak telah hadir pada majlis berkenaan.

Katanya, program perjumpaan keluarga ini merupakan acara tahunan sempena sambutan Aidilfitri walapun selepas tujuh tahun tidak dapat diadakan akibat beberapa kekangan keadaan dan masa.

“Sebenanya agak lama juga acara ini terpaksa ditangguhkan kerana ada keluarga yang meninggal dunia selain tidak dapat balik bercuti.

“Malah, ketika Covid-19 melanda negara, kita juga tidak dapat mengadakan sebarang program seperti ini,” kata beliau.

Ali yang juga merupakan Penghulu Kampung Senari menambah, keturunan Hamit-Sulong memiliki keluarga yang ramai di seluruh Sarawak, Sabah, Semenanjung Malaysia dan termasuk di Kalimantan, Indonesia.

Justeru, beliau berharap agar semua keluarga atau waris yang tidak dapat hadir pada program tahun inj akan dapat bersama pada masa akan datang.

Selain menjamu selera, majlis turut diserikan dengan pemberian duit raya dan nyanyian karaoke.

Oleh MAHDAR BUJANG

See author's posts


Abang Johari buat kunjungan Deepavali

KUCHING: Premier Sarawak Datuk Patinggi Tan Sri Abang Johari Tun Openg semalam menghadiri dua acara sambutan Hari Deepavali di sini.

Kunjungan pertama dihoskan oleh Shankar R.P Asnani di King Curry House (‘Shankar’s Diwali Lunch’) dan Rumah Terbuka Deepavali Dr Khaira Singh.

Dalam ucapan ringkasnya, Abang Johari berkata sambutan Deepavali walaupun bilangan penganutnya tidak ramai di negeri ini, ia turut diraikan di Sarawak.

“Dengan sambutan setiap perayaan mengeratkan lagi perpaduan di Sarawak,”katanya.

Abang Johari mengucapkan Selamat Hari Deepavali kepada seluruh rakyat Sarawak beragama Hindu yang menyambut perayaan itu.

Terdahulu, Shankar R.P Asnani berkata, di Sarawak, dengan budaya rumah terbuka membolehkan kaum lain turut meraikannya bersama.

“Penduduk pelbagai kaum juga gemar meraikan Diwali kerana kami orang India menyajikan makanan yang sedap.

“Diwali dikenali sebagai Festival Cahaya, kemenangan kebaikan ke atas kejahatan dan pengetahuan ke atas kejahilan.

“Itulah sebabnya ia disambut bukan sahaja oleh orang Hindu tetapi oleh orang Sikh, Jain, dan lain-lain, bahkan orang Islam,”katanya.

Abang Johari turut menghadiri Rumah Terbuka Deepavali di kediaman Presiden Persatuan Kuil Sarawak, Dr. Kalwinder Singh Khaira di Lorong Sungei Maong Tengah, Taman Hua Shin, di sini semalam.

Dr Khaira Singh merakamkan ucapan terima kasih kepada Premier Sarawak atas sokongan beliau terhadap persatuan dan komuniti Sikh di Sarawak.

“Setiap kali saya meminta sebarang bantuan atau sokongan, beliau tidak pernah menolak untuk membantu kami,”katanya kepada pemberita.

Turut hadir dua Timbalan Premier Sarawak Datuk Amar Douglas Uggah Embas dan Dato Sri Dr Sim Kui Hian.

See author's posts


Ismail Sabri terima kunjungan hormat Blinken

KUALA LUMPUR: Perdana Menteri Datuk Seri Ismail Sabri Yaakob semalam menerima kunjungan hormat Setiausaha Negara Amerika Syarikat (AS) Antony J Blinken di pejabatnya di bangunan Parlimen di sini.

Ismail Sabri dan Blinken mengadakan pertemuan kira-kira setengah jam bermula 2.30 petang.

Turut hadir Menteri Luar Datuk Seri Saifuddin Abdullah.

Blinken tiba di Malaysia malam Selasa lalu untuk memulakan lawatan kerja dua hari ke negara ini dan Kuala Lumpur adalah persinggahan kedua Blinken sempena lawatannya ke tiga negara Asia Tenggara.

AS mula menjalin hubungan diplomatik dengan Malaysia pada 1957.

Washington dan Kuala Lumpur kemudian meningkatkan hubungan dua hala kepada Perkongsian Komprehensif pada April 2014.

Antara Setiausaha Negara AS yang pernah melawat Malaysia ialah Mike Pompeo pada Ogos 2018, Rex Tillerson (2017), Hillary Rodham Clinton (2010) dan Condoleezza Rice (2006). – Bernama

See author's posts


16 bot nelayan kibar Jalur Gemilang

SIMANGGANG: Sebanyak 16 buah bot nelayan yang dihiasi Jalur Gemilang menyurusi Sungai Batang Lupar sejauh kira- kira 5 kilometer (km) bagi memeriahkan lagi sambutan Hari Kebangsaan yang ke-64, dekat sini semalam.

Perarakan tersebut dianjurkan oleh Jawatankuasa Nelayan Kawasan Lemanak yang melibatkan nelayan-nelayan di kawasan kampung terbabit.

Inisiatif ini diambil bagi menyemarakkan lagi semangat kemerdekaan negara dalam kalangan nelayan seterusnya menceriakan sambutan Hari Kebangsaan yang disambut pada 31 Ogos setiap tahun.

Nelayan di sini merasa cukup teruja dan bertuah kerana menikmati kehidupan yang makmur dan boleh mencari rezeki dengan mudah.

Perjalanan sejauh 5 km bermula dari jeti Kampung Lemanak Sri Aman menuju ke Dermaga Pasir Panas dan berpatah balik menuju ke Dataran Taman Tebingan Sungai Batang Lupar di Bandar Simanggang itu dimeriahkan dengan kibaran Jalur Gemilang sambil diiringi nyanyian lagu patriotik.

“Sambutan Hari Kebangsaan kali ini mendapat sambutan luar biasa kerana kita membuat kelainan dengan mengadakan perarakan di sungai, dan ia julung kalinya dianjurkan.

“Walaupun ringkas, ia tetap berlangsung meriah dan menunjukkan semangat patriotik golongan nelayan tetap tinggi.

“InsyaAllah kita akan adakan sambutan ini sebagai acara tahunan berikutan sambutan menggalakkan daripada Jawatankuasa Nelayan Kawasan Lemanak,” kata jurucakap program itu semalam.

Beliau berkata pihaknya sedang dalam perancangan untuk membuat aktiviti seumpama itu pada sambutan Hari Malaysia yang jatuh pada 16 September nanti.

“Ya…kita sememangnya dalam perancangan untuk mengadakan aktiviti serupa pada 16 September nanti, disebabkan sambutan daripada nelayan-nelayan yang amat menggalakkan dan kita akan melakukan kelainan daripada yang dibuat pada hari ini,” ujarnya.

Tambah beliau, aktiviti itu telah mengikut garis panduan serta Prosedur Operasi Standard (SOP) Covid-19 dan pihaknya terdahulu sudahpun memohon kebenaran daripada pihak Jawatankuasa Pengurusan Bencana Bahagian (JPBB) Sri Aman untuk melaksanakan aktiviti berkenaan sebelum ini.

Oleh ADI SAFARMAN

See author's posts


Peranan penting belia dalam majukan negara

KUCHING: Penerima Anugerah Perdana Belia Negara berterima kasih atas anugerah yang diberi kepada mereka dan berharap belia mencabar diri dalam membangunkan negara.

Seorang penolong setiausaha Pertubuhan Belia Parlimen Mukah merangkap Ahli Parlimen Belia Malaysia Negeri Sarawak, Muhammad Tarmizi Karnain Abdah, 22, berkata, dia bersyukur menerima Anugerah Perdana Belia kategori pertubuhan dan ini juga adalah atas usaha semua rakan-rakan sepejuangan yang berada di Mukah.

Dia memberitahu, untuk kegiatan belia di Mukah, mungkin ini adalah satu pencapaian yang tertinggi untuk sebahagian belia Mukah agar terus maju.

“Ini sebagai pemberi semangat kepada seluruh warga belia terutama di Mukah dan juga seluruh Sarawak untuk terus maju dalam bidang sukarelawan, kebajikan, sukan dan sebagainya.

Saranannya kepada belia di seluruh Sarawak supaya melibatkan diri dalam pelbagai aktiviti belia khususnya program belia dan sukarelawan.

Katanya, belia perlu bergerak ke arah digital kerana pentingnya dalam era sekarang untuk menempuhi era digital.

“Belia di luar haruslah teruskan usaha untuk membangun dari segi ekomoni, usahawan dan juga dari segi pendidikan, kerohanian dan keagamaan,” katanya.

Sementara itu, Dayang Nur’ Maisarah Abang Abdul Razak yang  bekerja di Majlis Islam Sarawak dalam bahagian dasar dan undang undang , 22, berkata, perasaannya sangat gembira tetapi pada masa yang sama, berasa gementar kerana dia merasa ini adalah satu tanggungjawab dan amanah yang diberikan kepadanya khususnya kepada belia di Sarawak.

Menurutnya, pertama sekali adalah belia perlu mencabar diri mereka, keluar dari zon selesa mereka supaya mereka dapat mengambil apa-apa peluang keemasan yang boleh mereka dapat.

“Ini adalah peluang untuk mereka melakar lebih banyak pencapaian bahkan mampu untuk mengharumkan nama negara bukan sahaja negara khususnya negeri Sarawak sendiri,” katanya.

Maisarah turut mengucapkan terima kasih kepada semua orang di sekelilingnya yang memberi sumbangan secara langsung atau tidak langsung.

Tambahnya, dia ingin melihat lebih ramai belia Sarawak khususnya berjaya bahkan tidak merasa gerun untuk mengambil apa saja cabaran.

Bagi seorang kaunselor Institut Kemahiran MARA Kuching, Mohd. Shahrul Kamaruddin, 33, berkata, sebenarnya dia tidak menyangka bahawa segala penat lelah bejuang memerangi Covid-19 berbaloi setelah menerima anugerah.

“Saya berasa teruja untuk menyertai lebih banyak lagi aktiviti belia terutama memperkasakan program belia sama ada dalam dan luar bandar kerana kebanyakan belia mengalami isu seperti kegawatan ekonomi yang mana peluang pekerjaan, kesihatan mental, kesejahteraan emosi dan sebagainya akibat dari pandemik ini,” katanya.

Shahrul berkata, ini adalah satu platform dimana dia rasa sangat sesuai untuk dia kongsikan dengan belia bahawa sebenarnya belia boleh membangunkan negara dan memajukan negara.

Oleh Cheryl Law

See author's posts


Kerajaan belum putuskan lanjut pemberian subsidi kepada penternak ayam

MENTERI Pertanian dan Industri Makanan, Datuk Seri Dr Ronald Kiandee (tengah) menyaksikan majlis menandatangani Memorandum Persefahaman (MoU) antara Pengurus Besar MADA Kamaruddin Dahuli (kiri) dengan Pengurus Besar Kanan BERNAS NOrhisham Abdul Rahaman (kanan) pada pelancaran Program Smart Sawah Berskala Besar (Smart SBB) di Pertubuhan Peladang Kawasan C-IV Kangkong, Kota Sarang Semut, Alor Setar,semalam. • Foto BERNAMA

ALOR SETAR: Kerajaan belum memutuskan sama ada akan melanjutkan pemberian subsidi kepada penternak ayam yang dilaksanakan berikutan isu kenaikan harga ayam ketika ini.

Menteri Pertanian dan Industri Makanan, Datuk Seri Dr Ronald Kiandee berkata, pemberian subsidi selama empat bulan mulai 5 Februari hingga 4 Jun itu membabitkan peruntukan lebih RM500 juta.

“Pemberian subsidi itu untuk memastikan harga ayam kekal di bawah RM8.90 sekilogram berbanding harga pasaran yang boleh mencecah hingga RM9.80 atau RM9.90 sekilogram. Tetapi kita hendak turunkan harga jadi kerajaan perlu beri subsidi walaupun ia akan memberi impak kewangan kepada kerajaan.

“Pada masa ini juga, kita tidak boleh mengurangkan harga jagung import. Kita tidak tanam jagung secara komersial untuk makanan haiwan, jadi kita import sebab itu berlaku peningkatan pada harga ayam di pasaran sekarang,” katanya ketika diminta mengulas mengenai pemberian subsidi kepada penternak ayam.

Terdahulu, beliau merasmikan Program Smart Sawah Berskala Besar (SMART SBB) di Pertubuhan Peladang Kawasan (PPK) Lembaga Kemajuan Pertanian Muda (MADA) C-IV Kangkong dekat sini, semalam.

Ronald berkata, bagi mengawal harga ayam pada masa hadapan, kerajaan sedang merangka satu dasar baharu untuk menggalakkan penanaman jagung secara meluas di negara bagi menampung kebergantungan jagung import bagi kegunaan makanan haiwan.

“Kerajaan mahu galakkan penanaman jagung ini bagi menampung jagung import dan kita tahu kesan kebergantungan kepada jagung dari negara luar ini akan mengakibatkan kos penternakan di Malaysia meningkat dan itu akan mempengaruhi harga jualan ayam di pasaran,” katanya.

Kerajaan baru-baru ini bersetuju memberikan subsidi kepada penternak ayam sebanyak 60 sen setiap kilogram dengan mengambil kira harga ayam hidup di peringkat ladang sebanyak RM5.90 sekilogram dan harga runcit ayam bulat standard sebanyak RM8.90 sekilogram.

Kerajaan juga akan memberi subsidi lima sen sebiji kepada pengeluar dan penternak untuk semua jenis kategori telur. – Bernama

See author's posts


Premier Sarawak tinjau teknologi hidrogen di Rotterdam

KENANGAN… Premier Sarawak, Datuk Patinggi Tan Sri Abang Johari Tun Openg dan ahli rombongan bergambarbersama wakil dari pihak Shell di Rotterdam.

ROTTERDAM: Premier Sarawak, Datuk Patinggi Tan Sri Abang Johari Tun Openg bersama ahli rombongan beliau di Rotterdam sempena Sidang Kemuncak & Ekspo Hidrogen Sedunia 2022 pada Isnin mengadakan lawatan singkat ke gerai pameran Shell untuk meninjau teknologi hidrogen terkini yang dibangunkan oleh syarikat tersebut.

Kemudian beliau menghadiri taklimat oleh pihak Shell di tempat sama sebelum meneruskan lawatan ke Pejabat Shell di The Hague.

Di pejabat berkenaan beliau diberi taklimat mengenai keseluruhan operasi Shell di Sarawak dan prospek pembangunan dan kerjasama seterusnya.

Pada Selasa, Abang Johari dan rombongan mengadakan lawatan ke Pelabuhan Rotterdam untuk meninjau pembangunan dan operasi pelabuhan yang kelima terbesar di dunia ini.

Petang semalam, beliau mengadakan lawatan ke Pusat Teknologi Shell di Armsterdam.

See author's posts


Jalan dua hala Serian – Sri Aman ditutup esok

SERIAN: Jalan dua hala Serian ke Sri Aman akan ditutup sepenuhnya esok bermula 2.00 hingga 3.00 petang.

Menurut kenyataan pihak Pejabat Jabatan Kerja Raya (JKR) Bahagian Kuching, penutupan sepenuhnya jalan dua hala itu melibatkan lokasi CH14+300 – CH14+700 (KM197.5 – KM197.9) Sekolah Jenis Kebangsaan (C) Pangkalan Bedup Jalan Serian – Sri Aman bagi memberi laluan kepada pihak kontraktor untuk kerja-kerja menaik taraf pemasangan “steel box trusses” di sepanjang jalan berkenaan.

Justeru, pengguna jalan raya diminta peka dengan mematuhi segala pengurusan trafik untuk keselamatan bersama selain memperlahankan kenderaan pada masa sama merancang perjalanan sepanjang tempoh berlangsungnya kerja-kerja menaik taraf di kawasan terlibat.

Pihak pejabat JKR Bahagian Kuching juga memberitahu bahawa sekiranya terdapat sebarang perubahan pada tarikh atau kawasan yang terlibat dengan kerja-kerja ini akan dimaklumkan oleh pihak kontraktor bertanggungjawab dari semasa ke semasa.

Orang ramai boleh berhubung dengan pihak Pejabat JKR Bahagian Kuching di talian 082-203400 sekiranya terdapat sebarang aduan dan pertanyaan lanjut berkaitan dengan aliran trafik berkenaan.

See author's posts


4,277 tangki air diagih di Kota Samarahan

KOTA SAMARAHAN: Sebanyak 4,277 tangki air diagihkan di kawasan parlimen Kota Samarahan meliputi beberapa buah kampung di kawasan Dewan Undangan Negeri (DUN) Asajaya dan Muara Tuang.

Menurut Ahli Parlimen Kota Samarahan, Rubiah Wang, daripada jumlah tersebut, sebanyak 3,140 tangki air diagihkan di DUN Asajaya manakala 1,134 tangki air pula akan diagihkan di DUN Muara.

“Untuk fasa kali ini, kesemua tangki air tersebut akan diagihkna secara berperingkat-peringkat bermula awal minggu ini.

“Untuk makluman semua, pemberian tangki air ini bukanlah satu-satunya inisiatif Kerajaan Sarawak dalam memastikan bekalan air di negeri ini.

“Ini kerana pihak Kerajaan Negeri juga telah meluluskan peruntukan sejumlah RM2.8 bilion untuk Program Grid Bekalan Air Sarawak (SAWAS).

“Inisiatif ini bagi memastikan bekalan air kepada rakyat Sarawak dinaik taraf dan mencukupi bersesuaian dengan keperluan semasa,” katanya menerusi kenyataan dalam laman media sosial, semalam.

Mengulas lebih lanjut, Rubiah berkata berkata, terdapat beberapa projek SAWAS di bahagian Kota Samarahan berada dalam fasa hampir siap.

“Antara projek SAWAS tersebut adalah Main Pipeline yang menghubungkan sumber air dari Empangan Bengoh atau Batu Kitang ke Samarahan.

“Selain itu, sebuah Stesen Pam Penggalak (Booster Pump) juga sudah siap dibina di Tambirat,” jelasnya.

Sehubungan itu, beliau menyifatkan pemberian tangki air ini merupakan suatu perlambangan keprihatinan luar biasa Kerajaan Sarawak terhadap permasalahan air di negeri ini.

Ujarnya, walaupun Kerajaan sudah melancarkan Projek SAWAS yang bertujuan untuk meningkatkan kapasiti bekalan air, namun Kerajaan masih menyediakan tangki air kepada penduduk.

“Tangki air ini adalah langkah alternatif yang disediakan Kerajaan dalam memastikan bekalan air tetap dapat dinikmati khususnya ketika berlaku gangguan dan sebagainya,” tambahnya.

Tegasnya lagi, terdapat negeri-negeri lain turut mengalami gangguan bekalan air yang kerap namun tiada yang menyediakan inisiatif yang sama agresif seperti Kerajaan Sarawak.

Oleh AKMAL ADIB YUSUP

See author's posts


Diesel bernilai RM1,160 dirampas

ELLIE EDWARD

BINTULU: Empat tong dram berisi minyak diesel tanpa dokumen sah RM1,160 yang dibawa oleh sebuah kenderaan pacuan empat roda berjaya dirampas oleh Pasukan Polis Marin (PPM) Wilayah 5 Bintulu.

Komander PPM Wilayah 5, Asisten Komisioner Shamsol Kassim berkata, rampasan itu dilakukan di Kilometer 10, Jalan Tun Hussein Onn di sini pada Sabtu lepas.

“Dalam OP Covid-19 yang dijalankan oleh Unit Risikan Marin PPM, menahan pemandu berusia 40 tahun ketika melalui jalan tersebut sekitar 12.00 tengah hari”.

“Pemeriksaan yang dijalankan menjumpai empat tong dram berisi minyak diesel sebanyak 800 liter yang dianggarkan bernilai RM1,160 yang diletakkan pada bahagian belakang kenderaan itu,” katanya.

Beliau memaklumkan perkara itu dalam satu dalam satu kenyataan, di sini semalam.

Menurutnya, hasil siasatan mendapati suspek tidak mempunyai sebarang dokumen kebenaran dari Kementerian Perdagangan Dalam Negeri dan Hal Ehwal Pengguna (KPDNHEP) bagi menyimpan barang kawalan tanpa permit.

“Kenderaan digunakan suspek ujarnya turut disita di bawah Akta Kawalan Bekalan 1961 kerana memiliki barangan kawalan berjadual tanpa kebenaran”.

“Laporan polis sudah dibuat berhubung tangkapan ini bagi membolehkan tindakan lanjut dijalankan terhadap suspek serta barangan yang dirampas,” jelasnya.

Tegasnya, semua bahan rampasan serta kenderaan terbabit yang dianggarkan bernilai RM90,000 turut disita sebagai bahan kes dan diserahkan kepada Kementerian Perdagangan Dalam Negeri dan Hal Ehwal Pengguna (KPDNHEP) Bintulu untuk siasatan lanjut.

See author's posts


Pesara tentera ditemui meninggal dunia

SIBU: Seorang pesara tentera ditemui meninggal dunia di tingkat satu rumah sewa bangunan kedai, Sungai Merah semalam.

Ketua Polis Daerah Sibu, ACP Stanley Jonathan Ringgit berkata, kejadian disedari sekitar jam 11.50 pagi oleh anaknya yang cuba mengejutkan ayahnya dikenali sebagai Rexley Kassim, 50, tetapi tiada tindak balas, sebelum menghubungi segera ibunya.

Menurutnya, pasukan Jabatan Siasatan Jenayah (JSJ) diketuai oleh ASP Sylvarius dari Balai Polis Sungai Merah bergegas ke lokasi untuk menjalankan penyiasatan dan pemeriksaan.

“Hasil pemeriksaan di lokasi kejadian telah mendapati bahawa tiada kesan pecah masuk serta tiada barangan yang hilang,” jelasnya ketika dihubungi oleh pemberita petang tadi.

Katanya, hasil siasatan awal mendapati si mati tinggal di rumah sewa tersebut dan besara sejak empat tahun yang lepas.

“Kedua-dua anak simati menyatakan ada berinteraksi dengan simati pada jam 7 pagi tadi. Pada masa itu, simati yang baru bangun, telah ke dapur dan kemudiannya kembali berbaring di tilam yang diletakkan di ruang tamu,” ujarnya.

Katanya lagi, hasil pemeriksaan ke atas badan simati mendapati tiada sebarang unsur jenayah.

“Pasukan perubatan Hospital Sibu yang turut sama bergegas ke lokasi mengesahkan si mati telah meninggal dunia sejak lebih kurang lima jam yang lalu,” ujarnya lagi.

ACP Stanley juga menberitahu, semakan buku rekod kesihatan yang diserahkan oleh isterinya mendapati si mati mempunyai rekod kesihatan yang kurang baik.

“Si mati ada mengalami penyakit gaut, kencing manis dan juga darah tinggi. Semasa kedatangan polis di lokasi, segala ubat-ubatan turut berada di atas meja berdekatan dipercayai untuk memudahkan si mati mengambilnya.

“Mayat si mati elah dihantar ke Bilik Mayat Hospital Sibu. Kes sebagai diklasifikasikan sebagai Laporan Mati Mengejut (SDR),” katanya.

See author's posts


Misi NASA 2024 perlu RM115 bilion

Washington: Pentadbiran Aeronautik dan Angkasa Lepas Amerika Syarikat (NASA) berhasrat untuk menghantar angkasawan ke bulan pada 2024.

Misi menerusi program Artemis itu dijangka menelan belanja AS$28 bilion (kira-kira RM115 bilion), dengan AS$16 bilion (kira-kira RM66 bilion) daripadanya diperuntukkan untuk kapal pendaratan.

Kongres yang berdepan dengan pilihan raya pada 3 November ini perlu meluluskan pembiayaan untuk projek yang menjadi antara keutamaan oleh Presiden Donald Trump.

Ia memandangkan peruntukan itu adalah sebahagian daripada bajet tahunan antara tempoh 2021 hingga 2025.

Dalam temubual telefon dengan pemberita pada Isnin, pentadbir NASA, Jim Bridenstine berkata bahawa ‘ancaman politik’ masalah terbesar dalam melaksanakan misi berkenaan.

Sebagai contoh, Barack Obama membatalkan pelan untuk misi dikendalikan manusia ke Marikh, selepas pemimpin terdahulu meluluskan peruntukan berbilion AS untuk projek itu.

Jika Kongres meluluskan penyaluran pertama berjumlah AS$3.2 billion menjelang Krismas, Bridenstine optimis bahawa NASA berada dalam landasan tepat untuk melancarkan misi itu pada 2024.

“Untuk penjelasan semua, kami akan ke Kutub Selatan,” katanya, merujuk kepada lokasi pendaratan Apollo di khatulistiwa bulan antara 1969 dan 1972,” katanya.

Tiga projek kini bersaing dalam membina kapal pendaratan di bulan yang akan membawa dua angkasawan, dengan seorang daripadanya adalah wanita.

Kapal pertama dibangunkan oleh Blue Origin, diasaskan oleh Ketua Pegawai Operasi Amazon, Jeff Bezos, dengan kerjasama Lockheed Martin, Northrop Grumman dan Draper.

Dua lagi dibangunkan oleh SpaceX milik billionaire Elon Musk, dan syarikat Dynetics.-AFP

See author's posts


Cabaran sangat sukar

KAMI JUARA … Pemenang-pemenang kategori Marathon Penuh 42 KM Terbuka pada larian KuchingMarathon 2022, semalam.

JUARA Kuching Marathon Antarabangsa 2022, Anderson Saitoti Seroi mengakui bahawa cabaran di Bumi Kenyalang adalah yang paling menarik pernah dilaluinya.

Pelari asal Kenya itu menyifatkan bahawa laluan dan trek yang perlu dilalui adalah sangat mencabar dan menarik kerana bentuk geografinya yang unik.

“Laluannya sangat sukar tetapi saya mencuba yang terbaik. Walaupun dilitupi dengan tumbuhan hijau, namun saya berasa sangat panas.

“Sejak permulaan, saya dapat rasakan ini bukanlah laluan yang mudah. Pada kilometer ke-13 yang paling sukar bagi saya sehinggakan seorang pelari dari Jepun mula menghampiri.

“Ini merupakan kali pertama saya datang ke Malaysia dan saya berhasrat untuk menyertai Kuching Marathon ini lagi tahun hadapan,” katanya ketika ditemui selepas menamatkan Kuching Marathon kategori 48KM.

Anderson Saitoti menamatkan lariannya dengan catatan masa dua jam 32 minit.

Cabaran yang sama turut dirasai oleh pemenang tempatan Kuching Marathon 48KM, Muhaizar Mohamad yang menamatkan lariannya dengan catatan masa dua jam 48 minit.

“Ini pertama kali saya menyertai Kuching Marathon 2022 dan banyak cabaran yang saya kena lalui.

“Permukaan yang berbukit membuatkan maraton ini mencabar bagi saya. Selain itu, larian ini dimulakan seawal jam 1.00 pagi dan biasanya maraton yang saya sertai sebelum ini dilakukan pada jam 8.00 atau 9.00 pagi,”katanya.

Muhaizar Mohamad merupakan atlet maraton negara yang mewakili Malaysia pada Sukan Asia Tenggara(SEA) 2017 dan 2019

Pada Sukan SEA 2017 dan 2019 beliau berjaya membawa pulang pingat gangsa untuk skuad olahraga Kontinjen Malaysia.

Oleh SHAHRUL QAIZAT & MOHD NEENATUL AIZAL

See author's posts


23 hilang, banjir di Indonesia

JAKARTA: Pasukan penyelamat di Indonesia meneruskan usaha mencari 23 mangsa banjir yang masih hilang selepas hujan lebat di Sulawesi Selatan menyebabkan air sungai melimpah membawa lumpur dan sampah memasuki rumah.

Jurucakap Agensi Pencegahan Bencana Kebangsaan, Raditya Jati berkata, sekurang-kurangnya 16 mangsa sudah disahkan maut.

“Jalan di wilayah ini dipenuhi lumpur sehingga laluan ke pusat kawalan utama serta kawasan terjejas tersekat,” katanya.

Pegawai daerah Luwu Utara, Putri Indriani, berkata banjir yang melanda petang Isnin lalu itu berlaku akibat hujan lebat yang menyebabkan air di tiga sungai melimpahi tebing.

“Banjir ini menjejaskan lebih 4,000 penduduk di enam wilayah daerah kecil di Luwu Utara.

Hujan lebat kerap mengakibatkan tanah runtuh dan banjir kilat di Indonesia, yang mana sebahagian besar penduduk tinggal di kawasan bergunung atau dataran yang mudah banjir. – AFP

See author's posts


JAG terokai sektor tenaga boleh diperbaharui

KUALA LUMPUR: Syarikat pengurusan sisa elektronik, JAG Bhd, meneroka ke dalam sektor tenaga boleh diperbaharui menerusi anak syarikat baharunya, JAG Renewable Energy Sdn Bhd.

Pengerusi dan Pengarah Eksekutif JAG, Datin Stacey Tan Siew Ching berkata, syarikat itu akan menyertai proses pembidaan bagi cadangan kapasiti sehingga 29MWac yang ditawarkan di bawah program Solar Skala Besar (LSS) oleh Malaysia Electricity Industry to Attract Renewable Energy Investment (LSS@MenTARI).

“Ini sejajar dengan sasaran kami untuk menambah baik tahun kewangan 2020 kami kerana kami percaya sektor tenaga boleh diperbaharui memberi potensi besar kepada kami. Perjanjian ini, yang merupakan konsesi jangka panjang daripada tarikh operasi komersial, menawarkan prospek kukuh bagi keseluruhan pertumbuhan kumpulan,” katanya dalam satu kenyataan.

Mengenai prestasi kewangan, kumpulan itu mencatatkan keputusan lebih baik daripada dijangkakan dalam suku pertama tahun ini dengan keuntungan bersih RM1.5 juta.

“Meskipun peningkatan harga komoditi seperti tembaga, emas, perak dan paladium menyumbang kepada keputusan positif ini, kami percaya bahawa ia adalah komitmen kami untuk memperoleh dan mengekalkan kontrak di samping meningkatkan kapasiti, yang telah mengukuhkan pertumbuhan kami,” kata Pengarah Eksekutif JAG Datuk Ng Meow Giak.

Mengenai prospek masa depan, beliau berkata, syarikat itu menyasar mengukuhkan asasnya dengan memanfaatkan perniagaan terasnya di samping meneroka potensi untuk memanfaatkan peluang baharu dalam sektor lain yang sedang berkembang bagi memacu prestasi jangka panjang.

“Ketika kami meneruskan pelan strategik kami bagi 2020, kami kekal yakin dengan tahun mendatang dan menjangka mengekalkan momentum kami untuk terus mencatatkan keputusan kewangan yang kukuh pada suku-suku akan datang,” katanya. – Bernama

See author's posts


Penantian dua tahun berbaloi rai konvokesyen

JASIN: Impian Mohd Nur Fitri Bryan Abdullah yang terpendam selama dua tahun untuk menaiki pentas bagi menerima segulung ijazah akhirnya tercapai apabila Istiadat Konvokesyen Politeknik Merlimau Melaka (PMM) Ke-19 dilangsungkan secara bersemuka semalam.

Lebih indah, graduan Diploma Akaun berusia 23 tahun berasal dari Kuala Lumpur itu, berpeluang meraikan hari bersejarah tersebut bersama ahli keluarganya selepas tiga tahun berpenat lelah menamatkan pengajian.

“Dengan situasi pandemik yang melanda kini, sudah tentu rasa sangat gembira kerana dapat juga majlis konvokesyen dilangsungkan walaupun perlu mematuhi SOP yang ditetapkan. Saya bersyukur dapat hadir walaupun sebenarnya sudah dua tahun saya tunggu sejak tamat pengajian pada Jun 2019.

“Alhamdulillah majlis ini berjalan dengan lancar dan saya dapat raikan bersama keluarga tersayang. Selepas ini fokus saya ialah mahu menyambung pelajaran dalam peringkat ijazah sarjana pula,” katanya ketika ditemui pemberita selepas Istiadat Konvokesyen sidang pertama yang disempurnakan Yang Dipertua Negeri Melaka Tun Mohd Ali Mohd Rustam di sini semalam.

Beliau merupakan antara seramai 2,936 graduan yang diraikan dalam majlis yang pertama kali diadakan semula selepas dua tahun tertangguh berikutan pelaksanaan sekatan pergerakan sejak 18 Mac 2020.

Pada istiadat konvokesyen tersebut, Mohd Nur Fitri merupakan antara penerima anugerah pelajar terbaik PMM untuk Anugerah Kecemerlangan Akademik dan Kokurikulum Sesi Jun 2019 serta Anugerah Pengarah.

Turut berkongsi perasaan gembira adalah penerima Anugerah Khas Sesi Disember 2019, Siti Nur Ainaa Asmuni, 25, graduan Diploma Senibina daripada Jabatan Kejuruteraan Awam.

“Rasa teruja dapat menghadiri konvokesyen walaupun lama menunggu peluang ini. Sudah pasti saya gembira meraikannya bersama ibu serta keluarga, sebagai bukti pencapaian selepas saya habiskan masa hampir tiga tahun di politeknik,” katanya yang berasal dari Kota Tinggi, Johor.

Konvokesyen PMM Ke-19 kali ini membabitkan 11 sidang meliputi graduan daripada Jabatan Kejuruteraan Awam, Jabatan Kejuruteraan Elektrik, Jabatan Kejuruteraan Mekanikal, Jabatan Perdagangan dan Jabatan Pelancongan & Hospitaliti.

Majlis yang mengikut Prosedur Operasi Standard (SOP) ketat itu buat julung kalinya diadakan secara bersemuka bermula hari ini hingga 10 Februari dan turut meraikan graduan yang tamat pengajian sejak 2019 selepas tertangguh akibat sekatan pergerakan yang dilaksanakan bagi membendung pandemik Covid-19. – Bernama

See author's posts


SUFC perlu 42 mata untuk jadi juara

DUA pasukan pilihan Sarawak United FC dan Negeri Sembilan FC perlu menamatkan musim ini dengan mengumpul sebanyak 42 mata yang menjadi jalan paling selamat buat kedua-dua pasukan itu untuk mengesahkan dua tempat teratas Liga Premier.

Sarawak United FC terutamanya perlu mendapatkan 14 mata lagi daripada baki enam perlawanan musim ini.

Sarawak United akan menentang Perak II pada 15 Ogos, Projek FAM-MSN (22 Ogos), PDRM (27 Ogos), Kuching City FC (7 September), Negeri Sembilan FC (10 September) dan JDT II (18 September).

Bagaimanapun, untuk pemburuan tempat ke Liga Super musim depan, Negeri Sembilan FC dan Sarawak United FC seakan sudah menghampiri dua slot yang ditawarkan.

Memandangkan pasukan ‘feeder club’ tidak akan dinaikkan pangkat ke saingan utama, kini hanya PDRM menjadi pencabar terdekat namun andai kata kemenangan bersih mampu dicapai pada baki saingan, Sang Saka Biru hanya mampu mengumpul 34 mata maksimum.

Sebaliknya, selepas mengumpul 29 mata setakat ini, ia bemakna Negeri Sembilan hanya perlukan enam mata lagi untuk raih ‘mata paling selamat’ bagi mengesahkan slot ke Liga Super musim depan.

Sarawak United FC pula memerlukan tujuh mata lagi.

Daripada baki perlawanan yang dimiliki pencabar terdekat, pasuka  Terengganu II (TFC II) dan Johor Darul Ta’zim II (JDT II) hanya mampu mengumpul 41 mata maksimum.

Untuk mencecah angka 42 mata, Negeri Sembilan FC tidak boleh kalah kerana mereka memerlukan 13 mata lagi daripada baki 15 mata yang boleh direbut.

Namun daripada baki lima perlawanan, tiada jalan mudah buat Negeri Sembilan FC memandangkan pasukan kuat menanti mereka selepas ini.

Negeri Sembilan akan melengkapkan saingan liga musim ini menentang Kelantan United pada 21 Ogos ini, diikuti Kelantan (27 Ogos), Kuching City (1 September), Sarawak United FC (10 September) dan PDRM (18 September).

See author's posts


‘Jangan sampai nasi jadi bubur’

KUCHING:  ‘Jangan pisang berbuah dua kali dan jangan sampai nasi menjadi bubur.’

Itu antara ingatan Pengerusi Gabungan Parti Sarawak (GPS), Datuk Patinggi Tan Sri Abang Johari Tun Openg dalam surat rayuan kepada pengundi Sarawak menjelang hari pengundian sempena Pilihan Raya Umum ke-15 (PRU-15) esok.

Abang Johari mengaitkan ingatan itu supaya rakyat tidak lupa apa berlaku ketika pemerintahan Pakatan Harapan (PH) sebelum ini.

“Masihkah anda ingat sikap tidak adil Kerajaan Pakatan Harapan (PH) kepada Sarawak ketika memerintah 22 bulan? PH tidak pedulikan nasib dan masa depan kita.

“PH membatalkan banyak projek untuk kesejahteraan kita semua. Banyak janji PH gagaI ditunaikan. Jadi, ingatlah pesan orang tua-tua. Jangan pisang berbuah dua kali dan jangan sampai nasi menjadi bubur,” katanya dalam surat rayuan itu yang dikeluarkan sebentar tadi.

Premier Sarawak itu juga mengingatkan pengundi supaya membuat pilihan penting apabila turun mengundi esok.

“Esok, 19 November 2022 kita akan membuat pilihan penting. Masa depan Sarawak yang lebih cerah dan gemilang di tangan kita semua.

“Hanya kemenangan besar GPS dapat menjamin suara kita kuat di Parlimen untuk terus menyalakan obor perjuangan bagi menuntut dan mempertahankan hak Sarawak.

“GPS ikhlas dan komited dalam perjuangannya, serta memahami aspirasi dan kehendak rakyat Sarawak,” katanya.

Beliau berkata, kerajaan GPS berjaya melaksanakan 120 dasar dan inisiatif termasuk bantuan meringankan beban rakyat ketika COVID-19 melanda.

“Keutamaan kami adalah mengatasi krisis terbesar itu dan menyelamatkan kita semua dari segi kesihatan, ekonomi dan pekerjaan. Rakyat sentiasa di hati Kerajaan GPS.

“Kerajaan GPS akan terus prihatin dan mengambil berat nasib golongan B40, M40, golongan muda, pelajar, pekerja, peniaga, warga emas, OKU, penjawat awam, malah seisi keluarga dan seluruh rakyat tanpa mengira kaum dan agama.

“lni aku janji dan komitmen kami. GPS mempunyai rekod cemerlang dan telah membuktikan keupayaannya memimpin.

“Saya sekali lagi merayu, sokong dan undilah GPS seperti pada PRN-12, Disember lalu. Undi untuk GPS ialah undi untuk Sarawak yang stabil, maju dan makmur. Ayuh, sama-samalah kita undi GPS untuk menjamin kehidupan kita, masa depan kita dan anak cucu kita yang lebih baik.

“Sayangi dan cintailah Sarawak,” katanya.

See author's posts


Badi penantian 56 tahun England

DOHA: England perlu menamatkan kegagalan 56 tahun berdepan lawan elit pada peringkat kalah mati Piala Dunia jika mahu menggagalkan penguasaan Perancis selaku juara bertahan pada pertembungan besar suku akhir awal pagi Ahad ini.

Sekiranya berdepan Kylian Mbappe dan rakan-rakan tidak cukup buat skuad kendalian Gareth Southgate, mereka juga perlu mengatasi badi berdekad berdepan pasukan handalan lain di Stadium Al Bayt.

Sejak menewaskan Jerman Barat pada final Piala Dunia 1966 untuk meraih gelaran tunggal mereka dalam sejarah, England tewas semua aksi kalah mati Piala Dunia berdepan negara yang pernah merangkul trofi paling terkenal itu.

Jerman memulakannya apabila membalas dendam pada suku akhir Piala Dunia 1970, manakala aksi ‘Tangan Tuhan’ Diego Maradona dan serangan solonya menewaskan England pada kelompok lapan terakhir pada 1986.

Jerman Barat sekali lagi menghadiahkan mereka kekalahan pada saingan kalah mati 1990, kali ini penentuan penalti separuh akhir yang menyebabkan England trauma berdepan penalti berdekad lamanya.

Argentina mengatasi England menerusi penalti menyakitkan pada 1998 pada aksi 16 terakhir.

Pada 2002, Brazil menerusi Ronaldinho berjaya mengatasi David Seaman menerusi sepakan jarak jauh yang mengesahkan kemenangan 2-1 pada suku akhir.

Jerman kembali menghantui England pada 2010 apabila sepakan Frank Lampard yang tampak melintasi garisan tidak diberikan ketika kalah 4-1 pada kelompok 16 terakhir.

England bergelut ketika berdepan lawan berkualiti tampak tidak berkurangan pada era Southgate.

Selepas mara daripada peringkat kumpulan mengatasi Colombia dan Sweden, kejutan England untuk ke separuh akhir 2018 tersangkut apabila tewas kepada Croatia yang bangkit daripada ketinggalan sebelum menang 2-1 di Moscow.

Menjelang pertemuan dengan Perancis yang akan menentukan bagaimana England mampu mengatasinya, Southgate tidak menyembunyikan masalah negaranya apabila risiko semakin tinggi.

Belanda akan berdepan Argentina pada suku akhir pertama dan Southgate berkata: “Dua daripada suku akhir adalah menakjubkan, pencabar bersejarah.

“Selain itu, sejarah kami tidak sebagus yang lain.

“Kami bagus bercakap mengenai diri sendiri sebagai sebuah negara tetapi buktinya hanya sedikit.” – AFP

See author's posts


UiTM Holdings: KPT alukan sebarang siasatan berhubung laporan kerugian RM157 juta

KUALA LUMPUR: Kementerian Pendidikan Tinggi (KPT) mengalu-alukan sebarang bentuk siasatan dijalankan berkenaan dakwaan ketidakcekapan dan ketirisan berhubung kerugian RM157 juta oleh Universiti Teknologi Mara (UiTM) Holdings yang dilaporkan media tempatan, hari ini.

Memetik laporan berhubung dakwaan itu, Menteri Pendidikan Tinggi Datuk Seri Mohamed Khaled Nordin berkata, penekanan khusus diberikan oleh KPT dalam perkara yang melibatkan nilai-nilai integriti dan tata kelola dalam tadbir urus universiti.

Katanya, kementerian tidak akan berkompromi sekiranya berlaku sebarang pelanggaran dan ketidakpatuhan terhadap garis panduan dan undang-undang yang telah ditetapkan, sekali gus menyeru pihak-pihak berkenaan memberikan kerjasama sewajarnya.

“Selain daripada siasatan yang dijalankan, KPT akan membuat semakan dan penambahbaikan terhadap garis panduan yang telah ditetapkan berkenaan pengurusan syarikat pegangan universiti serta mengukur kepatuhan oleh syarikat-syarikat yang berkaitan,” katanya dalam satu kenyataan hari ini.

Terdahulu, laporan akhbar bertajuk “UiTM Holdings rugi RM157 juta” yang disiarkan media tempatan hari ini mendakwa jumlah itu adalah berdasarkan kepada kiraan kerugian sebelum cukai terkumpul selama empat tahun iaitu bagi tahun 2017, 2018, 2019 dan 2021.

Manakala, keuntungan sebelum cukai terkumpul yang dilaporkan bagi tahun 2011, 2013, 2014, 2015 dan 2016 adalah sekitar RM26 juta.

UiTM Holdings Sdn Bhd merupakan sebuah syarikat pegangan pelaburan milik penuh UiTM yang menguruskan lapan buah syarikat berkaitan tenaga, penjagaan kesihatan, teknologi dan kreatif.                  – Bernama

See author's posts


Kejohanan Golf P194 Petra Jaya 26 Mac ini

KEJOHANAN Golf P194 Petra Jaya (Piala Pusingan) Dato’ Sri Fadillah Yusof Kali ke-12 akan diadakan pada Sabtu ini (26 Mac) di Kelab Golf Sarawak.

Acara ini dibahagikan kepada Kategori Berpasukan, Individu, Tetamu Jemputan dan Jemputan Khas Kategori Wanita.

Menurut Pengerusi Pengelola, Hilmy Othman berkata, kejohanan yang merupakan acara tahunan sejak 2008, akan menyaksikan tiga pasukan dari kawasan Dewan Undangan Negeri (DUN) Tupong, Samariang dan Satok bersaing untuk Trofi Cabaran P194 yang diidamkan.

“Setiap pasukan terdiri daripada 40 pemain yang layak mengundi di kawasan Parlimen P194 Petra Jaya,” katanya pada sidang media di Kelab Golf Sarawak, semalam.

Tambahnya, pasukan ini dibahagikan kepada tiga kategori iaitu Kategori A (Handicap 0 hingga 12), Kategori B (Handicap 13 hingga 19) dan Kategori C (Handicap 20 hingga 26).

Dalam pada itu, Pasukan Kejohanan akan diputuskan pada jumlah bersih skor tujuh pemain terbaik dari setiap kategori A, B dan C.

Trofi Cabaran Golf P194 dianugerahkan kepada Pasukan Juara bagi tahun 2022 bersama piala untuk 21 pemain dengan markah terbaik.

“Hadiah acara individu akan diberikan kepada terbaik 12 Skor Nett dan 6 Skor Gross,” ujarnya.

Untuk Acara Jemputan dan Acara VIP, lima hadiah untuk setiap satu kategori akan diberikan kepada markah terbaik di bawah Sistem 36.

Bagi Jemputan Khas Kategori Wanita, hadiah akan diberikan kepada 3 Skor Nett dan 2 Skor Gross.

Penyampaian Hadiah dan Majlis Makan Malam akan diserikan dengan kehadiran Menteri Kanan Kerja Raya merangkap Ahli Parlimen P194 Petra Jaya, Dato’ Sri Fadillah Yusof pada hari yang sama di Pusat Konvensyen Borneo Kuching (BCCK).

Oleh NUR AIN OTSMAN

See author's posts


Rina adakan ziarah prihatin pesakit kronik

KOTA BELUD: Menteri Pembangunan Wanita, Keluarga dan Masyarakat (KPWKM) Datuk Seri Rina Mohd Harun semalam mengadakan ziarah prihatin ke atas beberapa individu yang menghadapi masalah kesihatan di sini.

Rina berkata dalam lawatan itu, kementerian melalui Jabatan Kebajikan Masyarakat (JKM) telah meluluskan permohonan bantuan kepada individu berkenaan bagi meringankan beban keluarga yang terlibat.

“Kami telah menyampaikan surat kelulusan (bantuan) itu kepada keluarga berkenaan termasuk warga emas yang terlantar sakit,” katanya kepada pemberita selepas mengadakan ziarah prihatin, di sini semalam.

Terdahulu Rina melawat seorang remaja Nur Alia Emeida Timothy, 14, yang disahkan menghidap kanser medulloblastoma sejak 2018 di Kampung Limatok.

Anak sulung kepada pasangan suami isteri Timothy Minsin dan Siti Norlela Mohd Albe itu masih mendapat rawatan di Hospital Wanita dan Kanak-Kanak Likas, Kota Kinabalu.

Menurut Siti Norlela, anak sulungnya itu telah menjalani dua kali pembedahan pada hujung 2018 dan awal 2019 untuk membuang ketumbuhan di bahagian belakang kepala anaknya itu.

“Sekarang ini dia (Nur Alia) masih dalam pemerhatian doktor selepas rawatan kemoterapinya sudah selesai dan kini kesihatannya semakin bertambah baik,” katanya.

Rina kemudiannya melawat seorang lelaki warga emas, merupakan pesakit kronik serta daif iaitu Gumbulu Goyang, 83, yang menetap di Kampung Pirasan.

Beliau berkata bantuan di bawah Yayasan Kebajikan Negara (YKN) turut disalurkan termasuk tilam bagi keselesaan warga emas itu selain bakul makanan.

Beliau turut melawat seorang pesakit kronik Azizan Musari, 26, yang terlantar selepas terlibat dalam kemalangan jalan raya pada 2017.

Akibat daripada kemalangan motosikal itu, Azizan mengalami patah tulang tengkuk serta tulang belakang dan kini masih menerima rawatan di Hospital Queen Elizabeth Kota Kinabalu.

Sempena lawatan dua hari ke Sabah berakhir hari ini, Rina juga turut mengadakan lawatan ke Rumah Kanak-Kanak Kota Kinabalu dan menyerahkan dua unit komputer untuk kegunaan penghuni di rumah berkenaan. — Bernama

See author's posts


Pemansuhan UPSR langkah tepat

KUCHING: Pemansuhan Ujian Penilaian Sekolah Rendah (UPSR) tidak dapat dielakkan untuk meningkatkan kualiti pendidikan di negara ini.

Ketua Setiausaha Agung Pengurusan Lembaga Sekolah Rendah Cina Bersatu Sarawak, Jonathan Chai Voon Tok mengatakan bahawa dengan adanya peperiksaan awam seperti UPSR, ibu bapa lebih cenderung menekankan elemen kognitif, dan menggangap bahawa UPSR berfungsi sebagai penanda aras untuk menilai standard pembelajaran yang diperoleh anak-anak di peringkat sekolah rendah.

Menurutnya, ada yang berpendapat UPSR ini masih relevan dan harus dipertahankan kerana peperiksaan itu akan memotivasikan pelajar untuk belajar bersungguh-sungguh dan ia juga dapat membantu para guru untuk terus komited terhadap dalam pengajaran mereka.

“Tentu saja, ada yang merasa keberatan dan merasa ragu-ragu terhadap objektif guru dalam membuat penilaian.

“Apapun alasannya, keputusan pemansuhan UPSR tidak dapat dielakkan berikutan dengan pengumuman daripada Menteri Pendidikan Kanan (KPT) semalam.

“Saya berharap untuk memastikan keberhasilan pelaksanaan reformasi pendidikan, kementerian akan siap sedia untuk meningkatkan kualiti dan penilaian profesionalisma yang diharapkan dari para guru dan memantau pelaksanaan dasar dari masa ke semasa secara bertanggungjawab,” katanya.

Chai berpendapat bahawa ini adalah langkah yang tepat yang diambil oleh Kementerian Pendidikan untuk menggantikan pendekatan berorientasikan peperiksaan dengan penilaian berasaskan sekolah di sekolah rendah.

Katanya, dengan penilaian berasaskan sekolah pembelajaran pelajar dapat dinilai secara berterusan dan tindakan intervensi dan pemulihan dilakukan dengan segera apabila diperlukan.

Chai juga menegaskan bahawa banyak yang harus dilakukan oleh kementerian untuk mencapai kejayaan reformasi tersebut, khususnya profesionalisma pada guru dalam melaksanakan penilaian harus ditingkatkan dengan memberikan lebih banyak latihan.

“Beban kerja pentadbiran guru harus dikurangkan untuk memberi laluan kepada persiapan untuk bahan pengajaran dan melakukan penilaian objektif terhadap pelajar dan nisbah pelajar dan guru setiap kelas idealnya harus dikekalkan pada 25:1 yang pada masa ini mustahil bagi beberapa orang kelas sesak di beberapa sekolah di kawasan bandar,” katanya.

Oleh Jeakqleyn Yacho

See author's posts


Fosil ikan gergasi ditemui

BUENOS AIRES: Sekumpulan penyelidik kelmarin melaporkan telah menemui satu fosil ikan raksasa yang berusia 70 juta tahun di Patagonia, Argentina.

Ahli paleontologi Argentina dalam satu kenyataan berkata, pasukannya telah menemui fosil ikan pemangsa sepanjang lebih enam meter.

“Ikan itu dipercayai berenang di laut Patagonia pada akhir zaman kapur ketika suhu jauh lebih sederhana berbanding sekarang.

“Fosil haiwan karnivor dengan gigi tajam itu ditemui berhampiran dengan tasik Colhue Huapial, sekitar 1,400 kilometer (km) di selatan ibu kota Buenos Aires,” katanya.

Katanya, fosil itu tergolong dalam genus Xiphactinus, antara ikan pemangsa terbesar yang ada dalam sejarah bumi.

Penemuan tersebut turut diterbitkan dalam jurnal saintifik ‘Alcheringa: An Australian Journal of Palaeontology’. – AFP

See author's posts


Jangan dengar hasutan orang sekeliling, kata Aaron

KANOWIT: Kesatuan dalam hubungan kekeluargaan adalah lebih tinggi martabatnya daripada

politik.

Itu kata-kata calon Gabungan Parti Sarawak (GPS) Parlimen Kanowit, Datuk Aaron Ago Dagang.

Beliau berpesan agar masyarakat tidak sewenang-wenangnya terpengaruh dengan kata-kata yang boleh menjatuhkan nilai yang berharga ini.

“Ini kerana politik yang betul adalah hasil daripada rakyat yang mendukung calon.

“Lantaran itu, saya mengingatkan ibu bapa agar menasihati anak-anak mereka supaya tidak mudah terperdaya dengan hasutan orang di sekeliling mahupun di media sosial.

“Tanpa perpaduan, ia boleh menyebabkan perpecahan dan tidak memberi manfaat yang positif kepada parti bahkan kepada rakyat itu sendiri,” katanya pada program ceramah GPS di Rumah Awin, Sg. Mapai dan Rumah Andin, Bejait di sini seperti dilaporkan UKAS.

Hadir sama isteri Datuk Aaron Ago Dagang Datin Ping Bungan, Penghulu Charlie Salang, Penghulu Ron Ugai dan Penghulu Ugap Seribu.

See author's posts


Minyak masak bungkus jadi pilihan

HENRY B SIYU

MUKAH:
Minyak masak bungkus menjadi pilihan penduduk tempatan kebelakangan ini kerana
harganya lebih murah berbanding minyak masak dalam botol.

Senario  tersebut kelihatan lebih terserlah ketika ini
kerana kebiasaannya permintaan akan mendadak sepanjang bulan Ramadan.

Difahamkan
pihak Kementerian Perdangangan Dalam Negeri dan Hal Ehwal Pengguna (KPDNHEP) sekali
gus menjadi salah tumpuan semasa menjalankan pemantauan barang di kedai-kedai
di sini.

Ketua
Cawangan KPDNHEP Mukah, Salihin Din, menyatakan bahawa minyak masak paket atau
bungkus mendapat sambutan yang cukup tinggi daripada pengguna.

“Memang
diakui pengguna-pengguna tempatan menjadikan minyak masak bungkus sebagai
pilihan, apatah lagi musim perayaan atau bulan Ramadan seperti ini,” ujarnya.

Justeru,
bagi memastikan bekalan minyak masak mencukupi, KPDNHEP akan sentiasa memantau
penjualan minyak masak bungkus.

Salihin
berkata demikian  ketika ditemui setelah
membuat Pemeriksaan Bersama Media Sempena Perintah Kawalan Pergerakan Fasa 3
dan Menjelang Bulan Ramadan di sebuah kedai di bandar baharu Mukah pada Khamis
lalu.

Sementara
itu, pemilik sebuah kedai runcit, Tay Aik Seng, juga menganggap harga yang
lebih murah mungkin membuat minyak masak bungkus menjadi rebutan orang ramai.

“Saya
melihat penduduk  tempatan tak kira masa
perayaan, mereka tetap memilih minyak bungkus mungkin kerana harganya lebih
murah. Apatah lagi musim bulan puasa begini,” katanya.

Kedai  runcit milik bekas Kapitan Cina
ini adalah antara 10 kedai di Bahagian Mukah yang  digelarkan “Dedicated Retailers-Kedai Runcit
Terpilih (DDR)’ oleh  KPDNHEP.

Kedai
itu juga dipilih sebagai penanda aras stok barang kawalan dan keperluan asas
bagi setiap daerah.

Malah
suatu ketika, kedai-kedai di bandar ini
terpaksa menghadkan penjualan minyak masak bungkus bagi seorang
pelanggan.

See author's posts


Banci nasional berkaitan pembangunan Sarawak

KUCHING: Bancian nasional yang sedang berlangsung mempunyai kaitan penting dengan pembangunan negara khususnya Sarawak, kata Ketua Menteri Datuk Patinggi Abnag Johari Tun Openg.

Menggambarkan tahap purata pendapatan isi rumah yang rendah di Sarawak, beliau berkata angka pendapatan per kapita yang tinggi untuk Sarawak tidak menggambarkan gambaran sebenar pengagihan kekayaan di negeri ini.

Beliau berkata demikian selepas melancarkan Banci Penduduk dan Perumahan Nasional 2020 (MyCensus 2020) untuk Sarawak di pejabatnya di Wisma Bapa Malaysia, di sini semalam.

Terdahulu, Ketua Menteri diberi penerangan mengenai pelaksanaan bancian oleh Timbalan Pengarah Jabatan Perangkaan, Dayang Rozana Abang Hassan.

“Dasar pembangunan ekonomi Sarawak perlu disusun dan diselaraskan semula untuk menangani pendapatan isi rumah rendah RM5,218 pada 2019 agar kekayaan ekonomi diagihkan secara adil kepada rakyat Sarawak,” ujarnya.

Menurutnya, KDNK Sarawak (dianggarkan KDNK sebenar 2019 pada RM136.05 bilion) agak tinggi hasil pendapatan daripada industri minyak dan gas tetapi sayangnya tidak diterjemahkan sebagai peningkatan pendapatan sebenar rakyat.

Abang Johari berkata KDNK per kapita (dianggarkan RM53,317 untuk 2019) bukan gambaran sebenar pendapatan rakyat.

Beliau menambah pengumuman baru-baru ini untuk menaikkan garis kemiskinan daripada RM980 kepada RM2,208 oleh kerajaan pusat pastinya akan menurunkan lebih banyak orang di bawah tahap kemiskinan.

“Hasil bancian akan membantu Sarawak merumuskan pelbagai pendekatan ekonomi yang dirancang untuk meningkatkan pendapatan rakyat,” katanya lagi.

Abang Johari dalam pada itu menekankan bahawa inilah sebab mengapa data dari banci itu penting bagi Sarawak dan meminta semua pihak bekerjasama dengan Jabatan Perangkaan untuk memastikan pelaksanaan bancian berjalan lancar.

Hadir sama, Setiausaha Kerajaan Negeri, Datuk Amar Jaul Samion dan Timbalan Pesuruhjaya Banci Sarawak, Datu Ik Pahon anak Joyik yang juga Timbalan Setiausaha Kerajaan Negeri.

Banci Penduduk dan Perumahan Malaysia selama sepuluh tahun telah diadakan lima kali sejak tahun 1970 dan kali terakhir diadakan pada 6 Julai 2010.

Hari Banci tahun ini ditetapkan pada 7 Julai yang menyaksikan pengenalan Sistem Banci Penduduk Bersepadu Malaysia (MyIPCS) untuk memodenkan MyCensus 2020.

Sistem banci berpusat dan komprehensif dengan ciri e-Banci yang lebih baik menyediakan kerangka kerja bersepadu yang merangkumi proses pengumpulan, analisis dan penyebaran data yang kompleks.

Pertanyaan tambahan mengenai perincian perumahan, kesihatan, gaya hidup dan hubungan sosial juga dimasukkan dalam babak banci 2020 untuk mengenali pola gaya hidup yang berubah dalam masyarakat.

Oleh Diyana Samsuddin

See author's posts


13 bot nelayan asing ditenggelamkan

KOTA BHARU: Sehingga Julai tahun ini 13 bot nelayan asing yang ditahan kerana menceroboh perairan negara ini sudah dilupuskan, kata Timbalan Menteri Pertanian dan Industri Makanan II (MAFI) Datuk Che Abdullah Mat Nawi.

Beliau berkata tindakan melupuskan bot pukat tunda dan pukat jerut itu adalah sebagai amaran kepada nelayan asing agar tidak sewenang-wenangnya melakukan pencerobohan bagi menangkap ikan di perairan negara ini.

Katanya pada masa sama, bot yang dilupuskan secara ditenggelamkan itu akan menjadi tukun tiruan bagi pembiakan ikan dan menghalang pencerobohan bot pukat tunda di kawasan lima batunautika.

“Pihak kementerian amat prihatin berkaitan isu pencerobohan bot nelayan asing ke perairan negara yang mengakibatkan ketirisan hasil laut dianggarkan bernilai RM6 bilion setahun dan memberi kesan kepada ekonomi rakyat Malaysia.

Sehubungan itu, MAFI melalui Jabatan Perikanan Malaysia (DOF) komited melaksanakan operasi bersepadu bersama agensi penguatkuasaan melibatkan Agensi Penguatkuasaan Maritim Malaysia (APMM) dan Pasukan Polis Marin (PPM) bagi membanteras pencerobohan bot asing terutamanya di perairan pantai timur Malaysia,” katanya kepada pemberita selepas menyaksikan pelupusan tiga bot nelayan Vietnam di perairan Kuala Besar di sini, semalam.

Che Abdullah berkata proses pelupusan tiga bot rampasan nelayan asing itu adalah yang telah dilucut hak di bawah Akta Perikanan 1985.

“Kaedah pelupusan bot rampasan asing ini secara ditenggelamkan sebagai tukun tiruan bagi tujuan pemuliharaan sumber stok ikan. Dalam masa yang sama Institut Sumber Marin Asia Tenggara (ISMAT), DOF dapat menjalankan kajian terhadap bot rampasan asing yang dijadikan tukun tiruan dan impak kepada sumber perikanan.

“Di sampingitu, pelupusan bot dengankaedahpenenggelamanmemberikanmanfaatkepada para nelayankeranaia akanmenjadi habitat perikanan yang baru sekali gus dapat menjana ekonomi para nelayan,” katanya.

Jelasnya kerajaan mengharapkan pelupusan bot-bot rampasan ini akan memberi amaran dan pengajaran kepada mana-mana bot asing yang cuba menceroboh perairan Malaysia.

Che Abdullah berkata Rang Undang-Undang (RUU) Perikanan (Pindaan 2019) telah mendapat kelulusan Parlimen bagi meningkatkan kadar denda dan mengekang pencerobohan nelayan asing kedalam perairan negara iaitu denda maksimum bagi nakhoda bot asing yang menceroboh perairan Malaysia dinaikkan daripada RM1 juta kepada RM6 juta, selain penalti bagi tiap-tiap anggota kru juga dinaikkan daripada RM100,000 kepada RM600,000.

“Kerajaan Malaysia begitu komited dalam memerangi isu “penangkapan ikan secara haram, tidak terkawal dan tidak dilaporkan (IUU) dan melalui penubuhan Mesyuarat Jawatankuasa Induk dan Jawatankuasa Kerja IUU di peringkat nasional, usaha-usaha kearah membanteras kegiatan IUU dipertingkatkan.

“Selain itu, kerjasama serantau untuk membanteras penangkapan ikan secara haram (Regional Plan Of Action (RPOA-IUU) juga diperkukuhkan melalui platfom bilateral dengan negara-negara ASEAN terutamanya,” katanya.– Bernama

See author's posts


Agong zahir harapan Anwar PM terakhir di bawah pemerintahan baginda

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan harapan supaya Datuk Seri Anwar Ibrahim akan menjadi Perdana Menteri terakhir yang dilantik di bawah pemerintahan Seri Paduka.

Al-Sultan Abdullah bertitah sejak memegang tampuk pemerintahan negara bermula 31 Jan 2019, baginda telah menggalas amanat berat untuk memilih dan melantik empat perdana menteri berbeza bermula dengan Perdana Menteri ke-7 Tun Dr Mahathir Mohamad; Tan Sri Muhyiddin Yassin; Datuk Seri Ismail Sabri Yaakob dan Anwar.

“Beta telah bersemayam di atas takhta singgahsana kerajaan Malaysia bermula pada 31 Januari 2019. Sehingga ke hari ini, beta telah melalui pelbagai peristiwa dan pengalaman yang sukar untuk beta lupakan.

“Terpahat dalam sejarah negara bahawa beta adalah merupakan satu-satunya Yang di-Pertuan Agong yang telah diberi keafiatan untuk memerintah negara dengan empat orang perdana menteri bersama empat jemaah menteri yang berlainan.

“Beta berharap Perdana Menteri yang ke-10 ini adalah yang terakhir buat beta sebelum beta berangkat pulang ke negeri Pahang Darul Makmur,” titah Seri Paduka pada Istiadat Pembukaan Penggal Kedua Parlimen ke-15 hari ini.

Al-Sultan Abdullah bertitah baginda juga tidak berniat untuk mencampuri urusan politik negara mahupun mengatur percaturan landskap politik tanah air.

Namun baginda bertitah pada pengamatan Seri Paduka, jika episod yang membawa kepada peletakan jawatan Perdana Menteri ke-7 tidak berlaku, nescaya rantaian kemelut politik yang berlarutan sehingga kepada Pilihan Raya Umum ke-15 juga akan dapat dielakkan.

“Lebih penting lagi kemelut politik yang membelenggu negara hampir empat tahun lamanya boleh dielakkan jika sekiranya ahli-ahli yang berhormat dan para ahli politik negara bersedia untuk mengetepikan perbezaan dan bersatu-padu semata-mata atas dasar untuk menjaga kepentingan rakyat beta dan negara yang kita cintai ini.

“Pada usia (kemerdekaan) 66 tahun, kita sepatutnya telah matang untuk menjadikan perbezaan yang unik ini sebagai rencah utama dalam pembentukan sebuah bangsa Malaysia yang saling sayang-menyayangi, menghormati antara satu dengan yang lain, toleran dan hidup dalam sebuah kesepaduan yang utuh,” titah Seri Paduka.

Al-Sultan Abdullah bertitah sekiranya kepelbagaian, kemajmukan dan kekusutan politik berterusan menjadi punca perbalahan dan perpecahan, Seri Paduka khuatir suasana damai dan kemajuan yang didambakan tidak akan menjadi kenyataan buat selama-lamanya.

Seri Paduka turut menzahirkan pesanan kepada wakil rakyat agar menjaga nama baik dan kehormatan Parlimen serta berkhidmat setulus hati dengan sentiasa meletakkan rakyat dan masa hadapan negara dalam hati sanubari mereka.

Baginda juga mahu wakil rakyat mengetepikan agenda politik sempit dan bersatu hati atas nama perpaduan kerana kestabilan landskap politik harus dijadikan ruang dalam membentuk bangsa Malaysia dan era Malaysia baharu yang gemilang.

Al-Sultan Abdullah turut menitipkan doa agar negara dan rakyat akan terus hidup dengan penuh kerukunan atas dasar perpaduan dan sentiasa berada dalam perlindungan Allah.

“Pada 30 Januari 2024 kelak, beta akan menamatkan pemerintahan sebagai Yang di-Pertuan Agong ke-16. Makanya ini adalah merupakan kali terakhir yang dapat beta berangkat ke Istiadat Pembukaan Penggal Parlimen dan bertitah di dalam dewan yang mulia ini.

“Justeru izinkan beta pada kesempatan ini untuk menzahirkan penghargaan di atas taat setia yang telah dicurahkan kepada beta dan negara tercinta oleh semua anggota perkhidmatan awam, Angkatan Tentera Malaysia, Polis Diraja Malaysia, petugas perkhidmatan kesihatan serta seluruh agensi kerajaan yang telah berkhidmat dengan penuh profesional dan berkecuali tanpa mengenal penat dan lelah.

“Terima kasih juga kepada seluruh rakyat beta yang telah hidup dengan penuh kerukunan dan aman damai serta terus gagah menghadapi pelbagai gelora pandemik, kemurungan ekonomi dan kemelut politik yang melanda tanah air,” titah baginda. – Bernama

See author's posts


HLB hulurkan bantuan kepada SURI

KUALA LUMPUR: Hong Leong Bank Bhd (HLB) telah memperluaskan bantuan kepada SURI, sebuah perusahaan sosial yang mengitar semula kain denim yang sekarang ini mula mengeluarkan Peralatan Perlindungan Diri (PPE) yang sesuai kepada petugas barisan hadapan di hospital Klang.

SURI merupakan bekas penerima bantuan HLB Jumpstart, platform tanggungjawab sosial korporat (CSR) bank itu yang dibentuk bagi membantu perusahaan sosial Malaysia membina perniagaan jangka panjang dengan perkongsian pengetahuan kewangan, alatan, pendigitalan operasi, penjenamaan, pemasaran dan lain-lain lagi.

Pengarah Urusan dan Ketua Pegawai Eksekutif Kumpulan, Domenic Fuda berkata, memandangkan sekarang ini merupakan tempoh yang sukar, kedua-dua perniagaan dan individu terpaksa menyesuaikan diri dengan keadaan.

“Perusahaan sosial seperti SURI, yang mana model perniagaan mereka berteraskan kepada misi sosial yang memberi kembali kepada masyarakat dan menjana peluang pendapatan untuk golongan pendapatan di bawah 40 peratus (B40) telah menerima kesan kerana perolehan sosial daripada syarikat-syarikat korporat telah terhenti.

“Sebagai sebuah bank komuniti, kami lihat membantu SURI dengan pemberian subsidi ke atas kos buruh mereka merupakan satu peluang besar untuk memperkukuhkan komuniti yang amat memerlukan dalam masa yang mencabar ini,” katanya dalam satu kenyataan.

Bank itu akan mensubsidi kos buruh SURI bagi membolehkannya untuk terus menjana pendapatan yang mampan bagi benefisiari mereka, yang terdiri daripada ibu tunggal yang kurang bernasib baik.

Seperti banyak perusahaan kecil dan perusahaan sosial yang lain, SURI juga telah terjejas teruk oleh krisis Covid-19.

“Malahan, sejak pelaksanaan Perintah Kawalan Pergerakan, SURI tidak lagi menerima sebarang pesanan baharu untuk produk denim mereka dan ini telah menjejaskan aliran pendapatan ibu-ibu tunggal ini.

“Dalam usaha bagi terus menyediakan kehidupan yang mampan untuk mereka, SURI telah menyesuaikan kebolehan jahitan mereka untuk menghasilkan PPE kepada petugas barisan hadapan perubatan,” katanya.

Sementara itu, menurut SURI, ia merancang untuk menghasilkan 600 keping gaun, 800 keping penutup kepala 800 pasang but. Subsidi kos buruh yang disediakan HLB akan membenarkan SURI menambah kakitangan daripada tiga kepada 10 ibu tunggal yang akan membolehkan mereka meningkatkan pengeluaran sut PPE, memandangkan keperluan PPE di hospital di seluruh negara amat terdesak. – Bernama

See author's posts


Baik pulih jalan Rumah Rajit Ambas telan kos RM100 ribu

BEKENU : Ahli Dewan Undangan Negeri Bekenu Rosey Yunus mengumumkan projek baik pulih Jalan Rumah Rajit Ambas sejumlah RM100 ribu pada  Majlis Pemimpin Bersama Rakyat di sini semalam.

Rosey yang juga memegang portfolio Menteri Muda Wanita, Keluarga dan Pembangunan Kanak-kanak berkata, projek itu sudah diserahkan kepada Jabatan Kerja Raya (JKR) Miri dan berharap dapat dilaksanakan dengan cepat mungkin.

Justeru beliau meminta penduduk rumah panjang terbabit memberi kerjasama kepada pihak JKR dan melakukan pemantauan bersama  supaya kerja projek tersebut dapat dijalankan dengan lancar.

“Projek ini merupakan satu usaha kerajaan yang komited dalam membawa pembangunan terhadap penduduk di kawasan luar bandar,” jelasnya.

Tambahnya lagi, Kerajaan Sarawak menggunakan dana sendiri untuk banyak projek, sekali gus membuktikan komitmen Kerajaan untuk menaik taraf kehidupan rakyat negeri ini.

Sarawak yang diterajui oleh Ketua Menteri Abang Johari Tun Openg telah melakukan yang terbaik terhadap pelbagai projek di negeri ini dan masih banyak lagi permohonan rakyat untuk dipenuhi.

“Di kementerian saya iaitu bahagian wanita, keluarga dan pembangunan kanak-kanak juga banyak bantuan boleh dipohon oleh setiap lapisan masyarakat.

“Misalnya, bantuan untuk bayi baru lahir, ibu bersalin, warga emas, pendidikan dan sebagainya,” katanya lagi.

Pada majlis tersebut, Rosey Yunus turut menyampaikan sumbangan kewangan segera sejumlah RM3,000 kepada JKKK Rh Rajit dan RM3,000 untuk Biro Wanita Rh Rajit.

Seramai 13 warga emas turut menerima bantuan keperluan harian yang disumbangkan oleh Skuad Kasih Sayang Bekenu dan sejumlah 63 ketua pintu juga menerima saguhati berupa keperluan harian daripada Rosey Yunus.

Oleh Adum Liu

See author's posts


Skim Kredit Mikro bakal bantu PKS, MEs

SHEILA ZAIDI

KUCHING: Perusahaan kecil dan sederhana (PKS) dan Perusahaan Mikro (MEs) yang tidak
layak mendapat Kemudahan Bantuan Khas (SRF) Bank Negara Malaysia (BNM)
disarankan untuk memohon Skim Kredit Mikro berjumlah RM50 juta.

Timbalan Ketua Menteri, Datuk Amar Awang Tengah Ali Hasan berkata, pinjaman
berkenaan adalah bebas faedah untuk tiga tahun enam bulan dan permohonan boleh
dikemukakan menerusi Kementerian Perdagangan Antarabangsa dan Industri,
Terminal Perindustrian dan Pembangunan Usahawan.

“Skim Kredit Mikro menetapkan syarat yang kurang ketat berbanding
pinjaman bank-bank biasa dan pinjaman ini juga bebas faedah untuk tempoh tiga
tahun enam bulan.

“Kerajaan Negeri menyediakan peruntukan sebanyak RM2.254 bilion di bawah
Bantuan Khas SarawakKu Sayang 1.0 dan 2.0 yang dilihat akan memberi ‘talian
hayat’ kepada rakyat, PKS, perusahaan mikro , penjaja dan peniaga kecil-kecilan
semasa tempoh mencabar ini,” katanya kepada pemberita dalam satu kenyataan
semalam.

Menurut Tengah, beliau ada menerima beberapa maklum balas daripada PKS dan
perniagaan kecil yang tidak layak mendapatkan mendapat Kemudahan Bantuan Khas
(SRF) Bank Negara Malaysia (BNM).

Justeru, katanya, mereka dipelawa untuk mengemukakan permohonan bagi
mendapatkan pinjaman bebas faedah di bawah Bantuan Khas Sarawakku Sayang 2.0
yang diumumkan Ketua Menteri Datuk Patinggi Abang Johari Tun Openg pada 10
April lalu.

Ketika mengumumkan bantuan khas itu, Abang Johari berkata Kerajaan Negeri
menyediakan pinjaman pada kadar faedah rendah RM1 bilion menerusi kerjasama
dengan Maybank, Hong Leong Bank dan RHB di bawah SRF dengan menyerap kos faedah
yang akan dikenakan ke atas lebih 40,000 PKS di negeri ini.

Tambah Tengah, Kerajaan Negeri telah mengumpul lebihan kewangan yang
mencukupi untuk membantu rakyat dan komuniti perniagaan dalam keadaan krisis
seperti sekarang.

Oleh demikian, katanya, rakyat perlu berterima kasih kepada Ketua Menteri
kerana sangat prihatin kepada keperluan rakyat di negeri ini.

“Landskap perniagaan telah berubah secara dramatik dan menggesa PKS dan
perusahaan mikro di negeri ini untuk mengubah model perniagaan mereka.

“Komuniti ini perlu lebih kreatif dan inovatif dengan menggerakkan
perniagaan dalam talian dan memanfaatkan teknologi seperti pendigitalan dan
automasi,” katanya.

Sebagai contoh pada bulan Ramadan akan datang, PKS dan penjaja
kecil-kecilan boleh menerusan perniagaan mereka dalam talian menerusi pelbagai
platform e-bazar menerusi pandu lalu, ‘pack & pick’ dan e-hailing, ujar
Tengah.

Perkara ini seharusnya digalakkan kerana bazar Ramadan tidak dibenarkan
beroperasi tahun ini ekoran wabak Covid-19, katanya.

See author's posts


Mohd Zaidi santuni masyarakat

TANJUNG MALIM: Selepas diumumkan sebagai pemenang Pilihan Raya Kecil (PRK) Dewan Undangan Negeri (DUN) Slim malam semalam, Mohd Zaidi Aziz memulakan semalam dengan menyantuni masyarakat sebagai tanda terima kasih atas kepercayaan yang diberikan.

Bermula dengan solat subuh berjemaah di Masjid Slim Village di sini, Mohd Zaidi, 43, kemudian bersarapan bersama ahli jemaah di kedai makan berhampiran, disusuli dengan kunjungan ke Pasar Awam Slim River bagi bertemu peniaga dan menzahirkan penghargaan.

Ketika ditemui pemberita, Mohd Zaidi berkata tugas pertama yang akan dilakukannya sebagai wakil rakyat baharu DUN Slim ialah meneliti permasalahan rakyat yang dibangkitkan kepada beliau sepanjang tempoh berkempen bermula 15 Ogos lepas.

Menurut Pemangku Ketua UMNO Bahagian Tanjung Malim itu, beliau juga akan berbincang dengan Majlis Daerah Tanjung Malim untuk membolehkan pasar pagi yang beroperasi setiap Ahad berhampiran Pasar Awam Slim River kembali dibuka selepas ditutup ketika penguatkuasaan Perintah Kawalan Pergerakan (PKP).

“Insya-Allah, kita boleh atasi dengan mencari jalan terbaik supaya kawasan ini meriah seperti dahulu dan bantu agar peniaga tidak terus terjejas,” katanya.

Mohd Zaidi mempertahankan kerusi DUN Slim untuk Barisan Nasional selepas meraih 13,060 undi, mengatasi dua pencabar calon Bebas iaitu peguam Amir Khusyairi Mohamad Tanusi, 38, dan bekas guru S.  Santharasekaran, 44, yang masing-masing memperoleh  2,115 undi dan 276 undi. — Bernama

See author's posts


Pejalan kaki maut dilanggar

BINTULU: Seorang pejalan kaki maut selepas dipercayai dilanggar sebuah kereta di Lampu Isyarat Penghujung Jalan Paragon, Bintulu.

Ketua Jabatan Siasatan dan Penguatkuasaan Trafik (JSPT) Sarawak, Superintendan Alexson Naga Chabu, mengesahkan mangsa dikenali sebagai Sindol Anak Pasai,74, berasal dari Rumah Ujah Engkasu Tubau, Sebauh.

“Mangsa dikatakan melintas jalan dari sebelah kiri ke kanan jalan,” katanya.

Beliau memaklumkan perkara itu dalam satu kenyataan di sini semalam.

Menurutnya, kejadian tersebut berlaku sekitar 6.00 pagi melibatkan sebuah kenderaan jenis Perodua Myvi.

“Kejadian berlaku semasa kenderaan Myvi dari depan Paragon hendak ke arah Kampung Baru,” katanya.

Bagaimanapun katanya, kenderaan terbabit telah terlanggar mangsa tersebut.

“Mangsa yang cedera parah di kepala dan kaki maut di tempat kejadian,” katanya.

Tambahnya, pemandu kenderaan terbabit tidak mengalami sebarang kecederaan.

Mayat mangsa dihantar ke Hospital Umun Bintulu dan kes masih dalam siasatan dan disiasat mengikut Seksyen 41(1) Akta Pengangkutan Jalan 1987.

Oleh Ellie Edward

See author's posts


Titikberatkan pendidikan anak-anak

BINTULU: Penyandang Kerusi Dewan Undangan Negeri (DUN) Samalaju, Dato Majang Renggi menggesa ibu bapa untuk menitikberatkan pendidikan anak-anak dalam usaha mendepani pembangunan industri di kawasan ini.

Menurutnya, dengan adanya pendidikan akan membolehkan anak-anak merebut peluang dan tempat dalam pasaran kerja.

“Kawasan DUN Samalaju merupakan kawasan industri utama negara dan kebanyakkan hasil pendapatan negeri dan negara dikeluarkan menerusi DUN Samalaju.”

“Saya menyaran ibu bapa untuk memberikan pendidikan secukupnya untuk anak-anak agar nanti mereka dapat merebut peluang dalam pelbagai bidang di industri yang terdapat di sini,” katanya pada majlis ringkas bersama penduduk di Rumah (Rh) Man Andoh, seterusnya meninjau kelancaran kerja-kerja pembinaan rumah panjang baharu tersebut di Batu 20, Jalan Bintulu-Miri, semalam.

Jelas beliau, pelbagai program pembangunan telah dilaksanakan oleh kerajaan dalam memacu pembangunan modal insan di negeri ini.

Dalam pada itu, beliau juga berharap penduduk setempat bijak memanfaatkan peluang sedia ada memandangkan Samalaju menjadi tumpuan ramai untuk mendapatkan peluang pekerjaan.

“Sektor pertanian khususnya dalam mengeluarkan hasil pertanian seperti sayur-sayuran dan buah-buahan perlu juga diceburi” katanya.

Sehubungan itu beliau yakin, sektor pertanian juga mendapat permintaan tinggi daripada penduduk Bintulu.

Katanya, peluang tersebut sekiranya dimanfaatkan sepenuhnya akan membawa pulangan lumayan kepada sosioekonomi penduduk.

Oleh ELLIE EDWARD

See author's posts


Laut China Selatan terus diceroboh

Roosevelt tentera laut Amerika Syarikat (AS) menamatkan latihan bersama di Laut China Selatan pada 7 April lalu.

Ini kali ketiga kapal induk itu memasuki perairan Laut China Selatan pada tahun ini dan ada pihak menganggap latihan itu mampu mengancam keamanan di kawasan perairan berkenaan.

Laut China Selatan dianggap sebagai perairan penting bagi AS untuk mengekalkan pengaruhnya di Asia-Pasifi k serta dilihat selaku medan penting untuk menyekat pembangunan China.

Usaha AS yang didakwa melobi negara sekutunya memberikan tekanan ketenteraan kepada China pasti tidak akan berjaya.

Walaupun Jepun dan Australia beberapa kali membuat kenyataan keras, namun kapal atau pesawat mereka tidak pernah menceroboh ke ruang pulau atau terumbu karang di Laut China Selatan.

Selain itu, negara-negara besar dari rantau lain, lebih sukar untuk menjalankan tindakan provokasi terhadap China.

Yang lebih penting ialah langkah AS di Laut China Selatan kelihatan membelakangi hasrat bersama negara serantau dalam usaha negara anggota ASEAN cuba mengekalkan kestabilan,kedamaian dan memastikanpembangunan diteruskan.

China dan ASEAN sedang memperkasakan kerjasama maritim di samping meneruskan rundingan tentang Kod Tatalaku di Laut China Selatan.

China dan ASEAN yakin serta dan mampu mengawal perselisihan pendapat.

Dalam pada itu, lawatan menteri luar empat negara ASEAN ke China baru-baru ini pula membuktikan bahawa negara-negara di rantau ini berusaha mengekalkan kestabilan serantau.

Tindakan provokasi anasir luar tidak akan menghalang hasrat dan usaha negara di rantau ini untuk meneruskan rundingan mengekal dan mewujudkan kedamaian. -Bernama

See author's posts


Bekerjasama hospital swasta bendung wabak

KUCHING: Dalam usaha memerangi virus Covid-19 di negeri ini, Kerajaan
Sarawak bekerjasama dengan beberapa hospital swasta untuk memeriksa serta
saringan ujian jangkitan wabak itu.

Ketua Menteri Datuk Patinggi Abang Johari Tun Openg berkata, perbincangan
sedang diadakan dengan Borneo Medical Centre (BMC), Timberland Medical Centre,
Hospital Pakar KPJ Kuching dan Pakar Perubatan Normah.

“Usaha dengan pihak hospital swasta ini adalah untuk meningkatkan keupayaan
Kerajaan Negeri untuk menangani keadaan semasa,” katanya pada sidang media
selepas mesyuarat Masjlis Keselamatan Negeri di Wisma Bapa Malaysia, di sini,
semalam.

Ketika ditanya pemberita adakah Kerajaan Sarawak akan membayar sebahagian
daripada pembayaran dan kos pemeriksaan dan ujian di hospital-hospital swasta
tersebut, Abang Johari berkata pihaknya pada masa ini sedang berbincang dengan
hospital terlibat.

“Ini adalah persoalan kemudahan, kos adalah perkara yang berbeza kerana
kita boleh mengaturkannya.

“Tetapi perkara utama di sini adalah kemudahan yang ada di
hospital-hospital swasta ini.

“Mereka yang melakukan pemeriksaan ini mestilah diperakui oleh Institut
Penyelidikan Perubatan (IMR) di bawah Pertubuhan Kesihatan Dunia (WHO), ia
tidak boleh dilaksanakan oleh orang biasa,” ujarnya.

Tegas Abang Johari, sehubungan itu, sekarang Kerajaan Sarawak memperluaskan
kemudahan itu ke hospital swasta juga dalam usaha untuk melaksanakan
pemeriksaan dan ujian Covid-19.

Menjawab persoalan adakah individu yang hadir perlu membayar kos
pemeriksaan dan saringan ujian itu, beliau berkata sekarang ini masih
diperingkat perbincangan dengan hospital-hospital swasta yang terlibat.

See author's posts


Bina kekuatan fizikal, mental – Watson

Pernah beraksi di dua Sukan Olimpik, iaitu di Atlanta dalam tahun 1996 dan Sydney (2000), Watson kini mencurahkan ilmu larian yang dimiliknya kepada empat pelari pecut muda negeri Sarawak.

“Kesemua mereka ini berumur 17 tahun dan terlibat dalam latihan untuk persiapan bagi menghadapi cabaran Sukan Malaysia (Sukma),” katanya.

Watson berkata sebagai alternatif kepada latihan balapan, atlet-atlet yang dilatihnya kini menumpukan kepada latihan yang berbentuk setempat bagi membina kekuatan fizikal dan mental untuk mengekalkan kecergasan mereka di tahap optimum

“Kita gunakan kaedah persidangan video secara langsung menerusi aplikasi ‘WhatsApp’ ketika sesi latihan, jadi apabila sesi ini dijalankan, saya dapat memberikan arahan secara terus berkenaan rutin latihan yang perlu mereka lakukan sepanjang sesi latihan itu,” katanya.

Seorang lagi bekas wira sukan negara, Sapok Biki, 46, turut menghadapi cabaran sama dalam mempersiapkan 13 petinju muda Sarawak untuk menghadapi Sukma yang ditangguhkan ke tahun hadapan ekoran wabak COVID-19 dan penguatkuasaan PKP dan kini Perintah Kawalan Pergerakan Bersyarat.

Pemenang pingat emas acara light flyweight di Sukan Komanwel 1998 itu kini menjadi jurulatih skuad tinju Sarawak.

“Jika tiada penganjuran besar di peringkat kebangsaan sebelum SUKMA nanti, kita akan panggil semua kelab tinju di Sarawak ini untuk perlawanan persahabatan sebagai persiapan petinju-petinju yang mewakili negeri pada temasya itu nanti,” katanya.

Sapok berkata atlet tinju perlu menyertai sekurang-kurangnya dua kejohanan sama ada di peringkat negeri atau kebangsaan sebagai persiapan untuk menghadapi acara kejohanan sasaran mereka.

Katanya penyertaan dalam kejohanan itu sebelum Sukma diperlukan untuk mendedahkan dan membiasakan atlet skuad tinju negeri dengan suasana kejohanan, selain mengelakkan mereka mendapat kejutan ketika kejohanan sebenar berlangsung.

“Fokus latihan skuad tinju ketika PKPB menjurus kepada bentuk latihan pemulihan dan meningkatkan kekuatan fizikal serta pengekalan tahap kecerdasan petinju terbabit memandangkan latihan berat seperti latihan sparing tidak dapat dilakukan.

Semua petinju kita berlatih mengikuti jadual yang dimuat naik ke dalam kumpulan mereka, yang kemudian diminta menghantar balik video latihan mereka lakukan. Latihan ini dilakukan dua kali sehari selama kira-kira satu jam setengah bagi setiap sesi,” katanya. – Bernama

See author's posts


Tukang jahit terima lebih 1,000 tempahan

GEORGE TOWN: Setiap kali menjelang sambutan ulang tahun kemerdekaan, sudah semestinya banyak persiapan dilakukan bagi menyambut Bulan Kebangsaan dan tahun ini tidak ada perbezaan di sebalik ancaman pandemik Covid-19.

Seorang tukang jahit, Mahani Udit, 31, berkata Bulan Kebangsaan lazimnya bulan yang sibuk bagi beliau kerana menguruskan tempahan kostum berdasarkan corak Jalur Gemilang.

Beliau berkata pada mulanya tempahan yang diterima agak perlahan berikutan pelaksanaan Perintah Kawalan Pergerakan (PKP), namun rezekinya bertambah murah menjelang sambutan Bulan Kemerdekaan dan Hari Malaysia.

“Saya mula menerima tempahan sejak awal bulan Ogos untuk sambutan Hari Kebangsaan dan Hari Malaysia kira-kira 1,000 pasang kostum berasaskan Jalur Gemilang. Hingga kini saya masih menerima tempahan daripada pelanggan yang rata-ratanya pelanggan tetap,” katanya kepada Bernama.

Ibu tunggal kepada tiga anak itu berkata kebanyakan kostum adalah berbentuk baju tradisional masyarakat negara ini seperti baju kurung, ceongsam, sari, baju melayu dan tudung.

“Saya kenakan harga yang berpatutan disebabkan PKP iaitu antara RM40 hingga RM200 sepasang bergantung pada rekaan dan corak, berbanding tahun-tahun sudah bermula dari RM70 hingga RM350,” katanya yang menerima sekitar 3,500 tempahan pada tahun lepas dengan kebanyakannya daripada badan bukan kerajaan dan sekolah.

Menurutnya, pada tahun ini kebanyakan tempahan datang daripada orang perseorangan melibatkan kanak-kanak selain 12 tempahan untuk bayi berusia enam bulan ke bawah.

Ini menunjukkan rakyat negara ini tetap bersemangat patriotik sekalipun berdepan pandemik Covid-19, kata Mahani, menambah beliau mampu menyiapkan hingga 30 pasang kostum sehari.- BERNAMA

See author's posts


18 polis mengundi awal hari ini

PEKAN: Seramai 18 pengundi awal bagi Pilihan Raya Kecil (PRK) Dewan Undangan Negeri (DUN) Chini, melibatkan anggota polis mengundi hari ini.

Pengerusi Suruhanjaya Pilihan Raya (SPR) Datuk Azhar Azizan Harun dalam satu kenyataan semalam berkata, semua anggota terbabit akan mengundi di Bilik Maklumat, Balai Polis Chini.

Katanya pusat pengundian awal akan dibuka bermula pukul 8 pagi sehingga 12 tengah hari.

“Sepanjang proses undi awal ini, pematuhan kepada garis panduan pencegahan Covid -19 yang berkuatkuasa seperti jarakan sosial, amalan pemakaian pentup hidung dan mulut, penggunaan cecair pembasmi kuman dan sarung tangan, serta saringan suhu badan, akan dilaksanakan,” katanya.

Ujarnya proses pengundian awal itu akan turut disaksikan ejen calon dan Pemerhati Pilihan Raya yang dilantik SPR, selain disiarkan secara langsung atau live streaming di Facebook SPR.

Beliau berkata, semua peti undi bagi pengundian awal akan disimpan di lokap balai polis dan pengiraannya akan dibuat pada hari pengundian, 4 Julai, di pusat pengiraan undi di Bilik Maklumat, Balai Polis Paloh Hinai.

PRK DUN Chini menyaksikan pertandingan tiga penjuru antara calon Barisan Nasional (BN) Mohd Sharim Md Zain, 41, dan dua calon Bebas Tengku Datuk Zainul Hisham Tengku Hussin, 64, dan Mohd Shukri Mohd Ramli, 49.

Daftar pemilih bagi PRK DUN Chini mengandungi 20,990 pengundi yang terdiri daripada 20,972 pengundi biasa dan 18 pengundi awal polis. — Bernama

See author's posts


Korea Utara lancar peluru berpandu melepasi Jepun

JCS berkata, pihaknya mengesan sebuah peluru berpandu dilancarkan dari Mupyong-ri di wilayah utara Jagang pada 7.23 pagi waktu tempatan sejauh 4,500 kilometer (km) pada kelajuan tertinggi Mach 17 (17 kali kelajuan bunyi).

SEOUL:  Korea Utara melancarkan peluru berpandu balistik jarak sederhana (IRBM) melepasi Jepun pada Selasa, lapor Yonhap.

Pelancaran IRBM itu merupakan kali pertama dalam tempoh lapan bulan, sejak kali terakhir Pyongyang melancarkan IRBM pada Januari, menurut tentera Korea Selatan.

Ketua Markas Bersama (JCS) berkata pihaknya mengesan sebuah peluru berpandu dilancarkan dari Mupyong-ri di wilayah utara Jagang pada 7.23 pagi waktu tempatan sejauh 4,500 kilometer (km) pada kelajuan tertinggi Mach 17 (17 kali kelajuan bunyi).

Peluru berpandu itu dilaporkan terbang melepasi Jepun, dan pihak berkuasa perisikan Korea Selatan dan Amerika Syarikat sedang menjalankan analisis terperinci bagi mengesahkan butiran lanjut akan peluru berpandu itu.

Peluru berpandu jenis 12 Hwasong terbang sejauh 800 km pada ketinggian 2,000 km, menurut laporan itu.

“Siri provokasi peluru berpandu balistik Korea Utara akan mengukuhkan lagi keupayaan tindak balas Korea Selatan-AS dan hanya membuatkan Korea Utara terasing daripada masyarakat antarabangsa,” menurut kenyataaan media JCS.

Ia juga mengecam pelancaran peluru berpandu itu serta menyifatkannya sebagai tindakan provokasi yang menjejaskan keamanan dan kestabilan bukan sahaja di Semenanjung Korea tetapi juga melibatkan masyarakat antarabangsa, serta dengan “jelas” melanggar resolusi Majlis Keselamatan Pertubuhan Bangsa-Bangsa Bersatu (PBB).

Tidak lama selepas pelancaran itu, Pengerusi JCS Jen. Kim Seung-kyum dan Jen. Paul LaCamera, komander Komando Angkatan Gabungan Korea Selatan-AS, mengadakan rundingan secara maya dan mengesahkan bahawa mereka akan mengukuhkan gabungan pertahanan membabitkan sekutu daripada “ancaman dan provokasi Korea Utara,” menurut JCS.

Menurut Yonhap, serangan terbaharu itu berlaku selepas Seoul dan Washington menamatkan latihan tentera laut mereka, yang melibatkan kapal induk USS Ronald Reagan, dan latihan anti kapal selam selama tiga hala dengan Jepun minggu lalu.

Korea Selatan, AS dan Jepun telah memperkukuh penyelarasan keselamatan dua hala dan tiga hala di tengah-tengah kebimbangan Korea Utara boleh meningkatkan ketegangan dengan menjalankan ujian nuklear atau tindakan provokatif lain. – Bernama

See author's posts


SABATI terima sumbangan RM50,000 PETRONESA

KUCHING: Presiden Sarawak Badan Amal Tenaga Isteri-Isteri (SABATI), Datuk Amar Juma’ani Tun Tuanku Bujang menerima sumbangan berjumlah RM50,000 daripada pihak PETRONESA, semalam.

SABATI dalam satu kenyataan mendedahkan SABATI komited dalam membantu pertubuhan kebajikan dan masyarakat yang memerlukan di Sarawak dengan menyerahkan pelbagai bentuk bantuan semasa pandemik Covid-19.

“Semasa wabak Covid 19 melanda negara, SABATI telah menghulurkan bantuan kepada Hospital Umum Sarawak dan Hospital Sentosa di Kuching, Hospital Miri, Bintulu termasuklah bantuan alat pelindung diri (PPE), pelitup muka, pembersih tangan dan sebagainya.

“Selain itu, SABATI turut menyumbang anti-Covid-19 Kits dan bantuan kewangan kepada semua 55 Pusat Pemulihan Dalam Komuniti (PPDK) di Sarawak.

“Di samping itu, bantuan berbentuk elektronik dan komunikasi turut diberikan kepada petugas barisan hadapan bagi memudahkan mereka menjalankan tugasan mereka,” maklum SABATI dalam kenyataan tersebut.

Sumbangan tersebut disampaikan oleh Pengerusi PETRONESA, Dato Sri Mohamad Abu Bakar Marzuki di Pejabat SABATI, Wisma Sultan Tengah.

Oleh RYNNA SHA’ERRA

See author's posts


Biden kian hilang taring di Florida

WASHINGTON: Calon presiden demokrat Joe Biden dilihat kian hilang taringnya di negeri Florida manakala pencabarnya Presiden Donald Trump semakin berada di kedudukan kukuh menjelang pilihan raya Amerika Syarikat (AS) pada November, menurut tinjauan Quinnipiac Poll.

Agensi berita Sputnik melaporkan tinjauan dikeluarkan pada Khamis itu mendapati 48 peratus pengundi di Florida kemungkinan menyokong Biden sementara 45 peratus lagi menyokong Trump.

Kedudukan Biden merosot dibandingkan dengan tinjauan sebelum ini yang dibuat pada akhir Julai, memperlihatkan beliau selesa dengan memperoleh 51 peratus undian berbanding Trump yang sekadar menerima 38 peratus.

Hasil tinjauan turut mendedahkan Trump mendahului 45-43 peratus dalam kalangan pengundi Hispanik. Tinjauan pada Julai menunjukkan Biden mendahului Trump untuk sokongan pengundi Hispanik dengan kedudukan 50-33 peratus.- Bernama

See author's posts